'1எம்டிபி மோசடி தொடர்பில் நஜிப் மீதான 7 குற்றச் சாட்டுகள் நிரூபணம்'

மலேசியாவின் முன்னாள் பிரதமர் நஜிப் ரசாக் மீது 1MDB மோசடி தொடர்பில் தொடுக்கப்பட்ட 5 வழக்குகளின், முதல் வழக்கில் அவர் மீதான 7 குற்றச்சாட்டுகள் நிரூபிக்கப்பட்டுள்ளதாக இன்று நீதிமன்றம் தெரிவித்தது.

அதிகாரத்தைத் தவறாகப் பயன்படுத்திய ஒரு குற்றம், 3 நம்பிக்கை மோசடி குற்றச்சாட்டுகள், எஸ்ஆர்சி இன்டர்நேஷனல் நிறுவனத்திலிருந்து 42 மில்லியன் ரிங்கிட் (S$13.6 மில்லியன்) பண மோசடி தொடர்பான 3 குற்றச்சாட்டுகள் ஆகியவற்றின் தொடர்பில் நஜிப், 67, குற்றமிழைத்தது கண்டுபிடிக்கப்பட்டுள்ளதாக உயர் நீதிமன்ற நீதிபதி முகமது நஸ்லான் முகமது கஸாலி தெரிவித்தார்.

ஒவ்வொரு குற்றச்சாட்டுக்கும் 15 முதல் 20 ஆண்டுகள் வரை சிறைத் தண்டனை விதிக்கப்படலாம்.

நீதிமன்றத்துக்கு வெளியே ஆதரவாளர்களின் வாழ்த்து கோஷங்களுக்கிடையே, காலை 10 மணியளவில் நீதிமன்றத்துக்கு வந்தார் நஜிப்.

முகக்கவசம் அணிந்து, கட்சித் தலைவர்கள் புடைசூழ, நீதிமன்றத்துக்கு வெளியே பிரார்த்தனை செய்தார் அவர்.

“என் மீதான களங்கத்தைத் துடைக்க இது ஒரு வாய்ப்பு. நீதிமன்றத்தின் முடிவு எதுவாக இருந்தாலும் இங்கேயே அது முடிந்துவிடாது,” என்று நேற்று அவர் தமது ஃபேஸ்புக் பக்கத்தில் பதிவிட்டிருந்தார். நீதிமன்றத் தீர்ப்புக்கு எதிராக மேல்முறையீடு செய்யப்படும் என்றும் அவர் குறிப்பிட்டிருந்தார்.

கடந்த 5 மாதங்களாக மலேசியாவின் பிரதமராக இருக்கும் திரு முஹைதீன் யாசின், கூட்டணிக் கட்சித் தலைவர்கள் மீதான ஊழல் வழக்குகளில் தலையிடுவதில்லை என்ற கடப்பாட்டை, இன்றைய இந்த தீர்ப்பு காட்டுவதாகக் கூறப்படுகிறது.

1எம்டிபி தொடர்பில் நஜிப் மீது தொடுக்கப்பட்டுள்ள 5 வழக்குகளில் அவர் 42 குற்றச்சாட்டுகளை எதிர்நோக்குகிறார்.

மலேசிய வருமான வரித்துறைக்கு 1.69 மில்லியன் ரிங்கிட் நிலுவை வரியைச் செலுத்துமாறு மலேசிய நீதிமன்றங்கள் அண்மையில் நஜிப்புக்கு உத்தரவிட்டது குறிப்பிடத்தக்கது.


மலேசியாவின் முன்னாள் பிரதமர் நஜிப்புக்கு 12 ஆண்டு சிறை, 210 மி. ரிங்கிட் அபராதம்

‘1எம்டிபி’ ஊழல் வழக்கு தொடர்பில் மலேசியாவின் முன்னாள் பிரதமர் நஜிப் ரசாக் மீதான 7 குற்றச்சாட்டுகள் நிரூபணமாகியதில் அவருக்கு 12 ஆண்டுகள் சிறைத் தண்டனையுடன் 210 மில்லியன் ரிங்கிட் (S$68.1 மி.)அபராதமும் விதித்து இன்று (ஜூலை 28) தீர்ப்பளிக்கப்பட்டது.

மலேசியாவின் முன்னாள் பிரதமர் நஜிப் ரசாக் மீது ‘1எம்டிபி’ ஊழல் தொடர்பில் தொடுக்கப்பட்ட 5 வழக்குகளின், முதல் வழக்கில் அவர் மீதான 7 குற்றச்சாட்டுகள் நிரூபிக்கப்பட்டதாக நீதிமன்றம் தெரிவித்தது.

அதிகாரத்தைத் தவறாகப் பயன்படுத்தியதன் தொடர்பிலான ஒரு குற்றச்சாட்டு, நம்பிக்கை மோசடி தொடர்பிலான மூன்று குற்றச்சாட்டுகள், எஸ்ஆர்சி இன்டர்நேஷனல் நிறுவனத்திடமிருந்து 42 மில்லியன் ரிங்கிட் (S$13.6 மில்லியன்) கள்ள பணத்தை நல்ல பணமாக்கியது தொடர்பான மூன்று குற்றச்சாட்டுகள் ஆகியவற்றின் தொடர்பில் நஜிப், 67, குற்றமிழைத்துள்ளார் என்று உயர் நீதிமன்ற நீதிபதி முகமது நஸ்லான் முகமது கஸாலி தெரிவித்தார்.

3 நம்பிக்கை மோசடி குற்றச்சாட்டுகளுக்கு தலா 10 ஆண்டுகள், மூன்று பண மோசடி குற்றச்சாட்டுகளுக்கு தலா 10 ஆண்டுகள் தண்டனை விதிக்கப்பட்டது. ஆனால், இந்தத் தண்டனைகளை அவர் ஏககாலத்தில் அனுபவிப்பதால் அவர் 12 ஆண்டுகள் சிறைவாசம் அனுபவிக்க வேண்டும் என தீர்ப்பில் குறிப்பிடப்பட்டது.

நீதிமன்றத் தீர்ப்புக்கு எதிராக மேல்முறையீடு செய்யப்படும் என்று நஜிப் குறிப்பிட்டிருந்தார்.

தாம் குற்றமற்றவர் என்று குற்றச்சாட்டுகளை மறுத்து நீதிமன்றத்தில் நேற்று பேசிய நஜிப், “நான் 42 மில்லியன் ரிங்கட் வேண்டும் என்று கேட்கவில்லை. அது எனக்குத் தரப்படவும் இல்லை. இதற்கான ஆதாரமும் இல்லை,” என்றார்.


சிங்கப்பூர் - மலேசியா இடையே விரைவு ரயில் இணைப்புத் திட்டப் பணிகள் தொடங்கின

சிங்கப்பூரின் உட்லண்ட்ஸ், மலேசியாவின் ஜோகூர் பாரு இடையிலான RTS எனப்படும் விரைவு ரயில் இணைப்புத் திட்டத்துக்கான தொடக்க விழா இன்று (ஜூலை 30) நடைபெற்றது. பலமுறை தள்ளிப்போடப்பட்ட இந்தத் திட்டப்பணி, இறுதி காலக்கெடுவான ஜூலை 31க்கு ஒரு நாள் முன்பாக இந்த தொடக்க விழா நடத்தப்பட்டுள்ளது.

சிங்கப்பூர் போக்குவரத்து அமைச்சர் ஓங் யி காங், மலேசிய போக்குவரத்து அமைச்சர் வீ கா சியோங் ஆகியோர் அதிகாரபூர்வமாக காஸ்வேயில் பணியைத் தொடங்கிவைத்தனர். பிரதமர் லீ சியன் லூங், மலேசியப் பிரதமர் முகைதீன் யாசின் ஆகியோர் இந்த விழாவில் கலந்துகொண்டனர்.

கொவிட்-19 சூழல் காரணமாக, காஸ்வேயில், இரு நாடுகளுக்கு இடையிலான அனைத்துலக எல்லைப்பகுதியில் நடைபெற்ற இந்த விழா, பிரதமர் லீயின் ஃபேஸ்புக் பக்கத்தில் நேரலையாக ஒளிபரப்பானது.

வரும் 2024ஆம் ஆண்டில் நிறைவுறும் என்று முன்பு கூறப்பட்ட இந்தப் பணி, ஈராண்டுகள் தாமதமாக, அதாவது 2026ஆம் ஆண்டுக்குள் நிறைவுறும் என்று எதிர்பார்க்கப்படுகிறது.

RTS இணைப்புத் திட்டம் ஆக்ககரமான, மதிப்பு மிக்க திட்டப்பணி என்று குறிப்பிட்ட பிரதமர் லீ, கொவிட்-19 போன்ற நெருக்கடி காலங்களிலும் மலேசியாவுடனான ஒத்துழைப்பு தொடர்வதை இது காட்டுகிறது என்றார்.

இரு நாடுகளுக்கு இடையிலான பயண நெரிசலைக் குறைக்க உதவும் என்றும் அவர் குறிப்பிட்டார்.

பயணிகள் பயணத்தைத் தொடங்கும் இடத்தில் மட்டும் குடிநுழைவுச் சோதனைக்கு உட்படுத்தப்படும் வகையில் இரு நாடுகளின் சுங்கத்துறை, குடிநுழைவு, தனிமைப்படுத்தல் வளாகங்கள் ஆகியவை அமைக்கப்படும் என்று, இன்றைய தொடக்க நிகழ்வுக்குப் பிறகு இரு நாடுகளும் இணைந்து வெளியிட்ட கூட்டறிக்கை தெரிவித்தது.

இந்த இணைப்புத் திட்டம் இரு நாடுகளிலும் உள்ளூர் போக்குவரத்து வசதிகளுடன் நன்கு ஒருங்கிணைக்கப்படும் என்றும் தெரிவிக்கப்பட்டது.

இரு நாடுகளும் இணைந்து இந்தத் திட்டப்பணியில் சில மாற்றங்களைச் செய்துள்ளன.

இது இலகு ரயில் போக்குவரத்து அமைப்பாக இருக்கும் என்று தெரிவிக்கப்பட்டுள்ளது.

இரு வழிகளிலும் மணிக்கு 10,000 பேர் பயணம் செய்யும் திறன் கொண்டதாக இது இருக்கும்.

ஜோகூர் பாருவில் உள்ள வாடி ஹனாவில் புதிய பணிமனை ஒன்று அமைக்கப்படும்.

இந்தத் திட்டப்பணியின் உள்கட்டமைப்பு நிறுவனமாக சிங்கப்பூர் தரப்பில் நிலப் போக்குவரத்து ஆணையமும் மலேசியாவின் தரப்பில் Malaysia Rapid Transit System Sdn Bhd நிறுவனமும் இருக்கும்.

இந்தத் திட்டப்பணிக்கான செலவு, கட்டுமானம், பராமரிப்பு, புதுப்பிப்பு போன்றவற்றை இந்த உள்கட்டமைப்பு நிறுவனங்கள் மேற்கொள்ளும்.

இந்த இணைப்புத் திட்டத்தை நடைமுறைப்படுத்தும் நிறுவனம், கட்டணங்களை நிர்ணயிக்கும்.

இன்றைய தொடக்க நிகழ்ச்சியில், சிங்கப்பூரின் முன்னாள் போக்குவரத்து அமைச்சர் கோ பூன் வான் கலந்துகொண்டார். இரு நாடுகளைச் சேர்ந்த அமைச்சர்களும் பங்கேற்றனர்.


சிங்கப்பூர் - மலேசியா இடையே மீண்டும் விமான சேவையைத் தொடங்க ஏர்ஏஷியா ஆயத்தம்

உலகின் பரபரப்பான சிங்கப்பூர்-கோலாலம்பூர் வழித்தடம் உட்பட, சிங்கப்பூருக்கும் மலேசியாவுக்கும் இடையிலான விமானச் சேவைகளை மீண்டும் தொடங்க ஏர்ஏஷியா நிறுவனம் ஆயத்தமாகி வருகிறது.

‘ஆர்ஜிஎல்’ எனப்படும் இருதரப்பு பசுமைத் தடத் திட்டத்தை நடைமுறைப்படுத்த இரு நாடுகளும் தீர்மானித்துள்ளதை அடுத்து, சிங்கப்பூர்-மலேசியா இடையே விமானச் சேவைகளை மீண்டும் தொடங்க ஏர்ஏஷியா திட்டமிட்டு வருகிறது.

உரிய அதிகாரபூர்வ அமைப்புகளிடம் இருந்து அனுமதி கிடைக்கும் பட்சத்தில் மற்ற நாடுகளுக்கும் விமானச் சேவைகள் இயக்கப்படும் என்று மலிவுக் கட்டண விமானச் சேவை நிறுவனமான ஏர்ஏஷியா தெரிவித்துள்ளது.

முதற்கட்டமாக, கோலாலம்பூர் - சிங்கப்பூர் இடையே நாள்தோறும் விமானங்கள் இயக்கப்படும். பினாங்கு, கோத்தா கினபாலு, கூச்சிங், ஈப்போ ஆகிய மலேசிய நகரங்களுக்கும் சிங்கப்பூருக்கும் இடையே வாரம் ஒருநாள் விமானங்கள் இயக்கப்படும்.

இம்மாதம் 17ஆம் தேதியில் இருந்து அந்த விமானச் சேவைகளைத் தொடங்கத் திட்டமிட்டுள்ளதாகவும் இருப்பினும் அது இருநாட்டு அரசாங்கங்களின் அடுத்தகட்ட அறிவிப்புகளைப் பொறுத்து அமையும் என்றும் ஏர்ஏஷியா கூறி இருக்கிறது.

அத்தியாவசியமான வர்த்தக, அதிகாரபூர்வ காரணங்களுக்காக எல்லை கடந்த பயணங்களை அனுமதிப்பது என்று சிங்கப்பூர், மலேசிய அரசாங்கங்கள் எடுத்து இருக்கும் முடிவை ஏர்ஏஷியா வரவேற்றுள்ளது.

தகுதிபெறும் பயணிகள், ‘பிசிஆர்’ எச்சில்/சளி மாதிரி பரிசோதனை செய்துகொள்வது உட்பட இரு நாடுகளும் ஒப்புக்கொண்ட கொவிட்-19 தடுப்பு, பொதுச் சுகாதார நடவடிக்கைகளுக்கு இணங்கி நடக்க வேண்டும்.

விமானப் போக்குவரத்தைத் தொடங்கி, இந்த வட்டாரத்தில் மீண்டும் பொருளியல் நடவடிக்கைகளுக்குப் புத்துயிர் அளிக்க ஏர்ஏஷியா முழுமையான கடப்பாடு கொண்டுள்ளது என்று அந்நிறுவனத்தின் தலைமை நிர்வாக அதிகாரி டோனி ஃபெர்னாண்டஸ் தெரிவித்துள்ளார்.

“சிங்கப்பூரும் மலேசியாவும் பொருளியலுக்குப் புத்துயிரளிக்கத் தொடங்கியுள்ள நிலையில், ‘ஆர்ஜிஎல்’ எனும் திட்டத்தின்மூலம் முதல்படியை எடுத்து வைத்துள்ளன. ஆனாலும், இது நிச்சயமாக மிக முக்கியமான நடவடிக்கையும்கூட,” என்று திரு ஃபெர்னாண்டஸ் குறிப்பிட்டார்.


சிங்கப்பூர்- மலேசியா: பயண ஏற்பாட்டுக்கு வரவேற்பு

சிங்கப்பூருக்கும் மலேசியாவுக்கும் இடை யிலான எல்லை கடந்த பயண ஏற்பாடுகளை இருதரப்புகளையும் சேர்ந்த நிறுவனங்கள் வரவேற்று இருக்கின்றன. அந்த ஏற்பாட்டின்படி முதலாளிகள் எல்லை கடந்து சென்று அத்தியாவசிய கூட்டங்களில் கலந்துகொள்ளலாம்.

ஊழியர்கள் அடிக்கடி தங்கள் குடும்பத்தினரைக் கண்டு வருவதற்கு வாய்ப்புகள் கிடைக்கும். அந்தப் பயண ஏற்பாடு, இரு நாடுகளிலும் நிலவும் அவசர தேவைகளைப் பூர்த்தி செய்யும் என்று சிங்கப்பூர் தொழில்துறை கூட்டமைப்பும் மலேசியா-சிங்கப்பூர் தொழில்துறை மன்றமும் கூட்டு அறிக்கை ஒன்றில் தெரிவித்துள்ளன.

இரு நாடுகளுக்கும் இடையில் எல்லை கடந்த பயணங்களை மேற்கொள்ள நேற்று முதல் விண்ணப்பிக்க முடியும்.
 மலேசியா-சிங்கப்பூர் தொழில்துறை மன்றம் இந்த இரு நாடுகளுக்கும் இடையில் வியாபாரத்தையும் முதலீடுகளையும் பெருக்கும் நோக்கத்தில் 2004ல் அமைக்கப்பட்டது.

இந்த மன்றம் கடந்த வியாழக்கிழமை மெய்நிகர் கூட்டத்தை நடத்தியது.மலேசியா-சிங்கப்பூர் எல்லை கடந்த இருதரப்பு பயண ஏற்பாடுகளை சிங்கப்பூர் நிறுவனங்கள் வரவேற்பதாக இந்த மன்றத்தின் சிங்கப்பூர் இணைத் தலைவர் டாக்டர் ராபர்ட் யாப் தெரிவித்தார்.

இந்த ஏற்பாட்டின் மூலம் முதலாளிகள் மலேசியாவுக்குச் சென்று முக்கியமான கூட்டங்களில் கலந்துகொள்ள முடியும். ஊழியர்களும் இரு நாடுகளுக்கு இடையில் எளிதாகச் சென்று தங்கள் குடும்பங்களைச் சந்தித்து வரலாம் என்று அவர் மேலும் கூறினார். நிறுவனங்களின் தலைவர்களுக்கும் ஊழியர்களுக்கும் இன்னும் சிறந்த முறையில் சேவையாற்றும் வகையில் சிங்கப்பூர்-மலேசியா பயண ஏற்பாடுகளை எப்படி மேம்படுத்தலாம் என்பது பற்றி இந்த மன்ற உறுப்பினர்கள் கருத்துகளையும் யோசனைகளையும் தெரிவிப்பார்கள் என்று டாக்டர் யாப் மேலும் குறிப்பிட்டார்.

டாக்டர் யாப், சிங்கப்பூர் தேசிய முதலாளிகள் கூட்டமைப்பின் தலைவராக இருக்கிறார். ஒய்சிஎச் என்ற தளவாடப் போக்குவரத்து குழுமத்தின் நிர்வாகத் தலைவர் பொறுப்பிலும் இவர் இருக்கிறார். கொவிட்-19 தொற்று ஏற்படுவதற்கு முன்பாக அன்றாடம் கடற்பாலத்தைக் கடந்து 300,000 பேருக்கும் அதிகமான பயணிகள் இரு நாடுகளுக்கும் இடையில் சென்று வந்தனர். அவர்களில் அன்றாடம் சிங்கப்பூருக்கு வந்து செல்லும் சுமார் 100,000 மலேசியர்களும் அடங்குவர்.

இந்த இரு நாடுகளுக்கும் இடைப்பட்ட எல்லை கடந்த பயணங்கள், இரண்டு ஏற்பாடுகளின் கீழ் அனுமதிக்கப்படுகின்றன.
 குறுகிய கால பயணிகளுக்கான பரஸ்பர அனுமதித் திட்டம் அவற்றில் ஒன்று. நீண்டகால அடிப்படையில் வருவோருக்கு மற்றோர் ஏற்பாடு உதவும்.

குறுகிய கால பயணம் மேற்கொண்டு அத்தியாவசிய தொழில்துறை அல்லது அதிகாரபூர்வ நோக்கங்களுக்காக இரு நாடுகளுக்கும் இடையில் சென்று வருவோர் 14 நாட்கள் பயணத்தை மேற்கொள்ள முடியும். நீண்டகால குடிநுழைவு அனுமதி பெற்றிருக்கும் இரு நாட்டினரும் தொழில் அல்லது வேலை நிமித்தம் பரஸ்பரம் பயணங்களை மேற்கொள்ள மற்றோர் ஏற்பாடு வகை செய்யும்.
 குறுகிய கால பயணம் மேற்கொண்டு வருபவர்கள் பயணத்தைத் தொடங்கும் முன் 72 மணி நேரத்துக்குள் கொவிட்-19 பரிசோதனையைச் செய்துகொண்டு இருக்க வேண்டும்.

தங்களுக்குக் கிருமித்தொற்று இல்லை என்பதைக் காட்டும் சான்றிதழும் அவர்களிடம் இருக்க வேண்டும். அத்தகைய பயணிகள் தரையிறங்கும்போது மேலும் ஒரு சோதனை நடத்தப்படும். தொற்று இல்லை என்பது தெரியவரும் வரை அவர்கள் தனிமையில் இருக்க வேண்டும். நீண்டகால அடிப்படையில் சிங்கப்பூருக்கு வருபவர்கள் ஏழு நாட்கள் வீட்டில் தங்களைத் தனிமைப்படுத்திக் கொள்ள வேண்டும். கொவிட்-19 சோதனையையும் செய்துகொள்ள வேண்டும்.

தொற்று இல்லை என்பது உறுதியாக தெரியவந்த பிறகுதான் ஊழியர்கள் வேலையைத் தொடங்க முடியும்.

இதனிடையே, சிங்கப்பூர்-மலேசியா தொழில்துறை உறவுகள் இந்த வட்டாரத்துக்கு குறிப்பிடத்தக்கவை என்று கோலாலம்பூரை தளமாகக் கொண்டு செயல்படும் சையது இப்ராஹிம் & கோ என்ற சட்ட நிறுவனத்தின் தலைவர் டாக்டர் நிக் நோர்ஸ்ருல் தானி தெரிவித்தார்.

இருதரப்புகளையும் சேர்ந்த தொழில்துறையினர் இணையம் வழி பல கூட்டங்களை நடத்தி மின்னிலக்கப் பொருளியல் தொடர்பிலான யோசனைகளைப் பரஸ்பரம் பகிர்ந்துகொள்ள இணங்கி இருப்பதாகவும் அவர் குறிப்பிட்டார். மலேசியா-சிங்கப்பூர் தொழில்துறை மன்றம் நடத்திய மெய்நிகர் கூட்டத்தில் பல அம்சங்களும் விவாதிக்கப்பட்டன.

மின்னிலக்கத் தொடர்புகள், இணையம் வழியிலான வர்த்தகம், கோலாலம்பூருக்கும் சிங்கப்பூருக்கும் இடைப்பட்ட அதிவேக ரயில் சேவை முதலான பலவும் அவற்றில் அடங்கும்.


பணம் ஒரு பக்கம், பாசம் மறுபக்கம்: எல்லைத் திறப்புக்காக ஏங்கிக் காத்திருக்கும் மலேசிய ஊழியர்கள்

கொவிட்-19 கிருமித்தொற்று, உலக மக்களுக்கு வெவ்வேறு விதமான சங்கடங்களை ஏற்படுத்தி உள்ளது. மலேசிய மக்களைப் பொறுத்தவரை பொருளாதார நெருக்கடிகளுடன் பாச உணர்வும் அவர்களைப் பாடாய்ப்படுத்துகிறது. பணத்திற்காக பாலத்திற்கு இந்தப் பக்கம் தங்கிவிட நேர்ந்தவர்கள் பாலத்திற்கு அந்தப் பக்கம் உள்ள உறவினர்களை நினைத்தே ஒவ்வொரு நாளையும் கழிக்கிறார்கள். பாசப் பிணைப்புகளை நேரில் கண்டு உறவாட, பாலத்தின் எல்லைப் பாதை அகலத் திறக்கும் நாளை நோக்கித் தவம் இருக்கிறார்கள்.

கடல்கடந்து வந்து சிங்கப்பூரில் வேலை பார்த்தாலும் அன்றாடம் வீடு திரும்பி குடும்பத்தினரைப் பார்த்து, வீட்டு சாப்பாடு சாப்பிட்டு பழகிவிட்ட மலேசியர்கள் பலருக்கு ஜோகூர் கடற்பாலத்தைத் தினமும் கடப்பது அன்றாடச் செயல்களில் ஒன்று.

கிட்டத்தட்ட 100,000 பேர் அன்றாடம் மலேசியா-சிங்கப்பூர் எல்லையை சாலைவழி கடந்து வேலையிடத்துக்கும் வீட்டுக்குமாய் பயணம் செய்தனர். சராசரியாக தினமும் 415,000 பேர் உட்லண்ட்ஸ் வழியாகவும் துவாஸ் இரண்டாம் பாலம் வழியாகவும் கடந்தனர்.

கொவிட்-19 கிருமிப் பரவல் இதையெல்லாம் நிறுத்திவிட்டது.

உலகெங்கும் அதிவேகமாகப் பரவும் கொள்ளைநோயைக் கட்டுப்படுத்த மலேசியா, மார்ச் மாதம் 18ஆம் தேதி நடமாட்டக் கட்டுப்பாட்டு ஆணையை செயல்படுத்தியது. தென்கிழக்காசியாவின் பெரிய நாடுகளில் ஒன்றான மலேசியா, கொவிட்-19 கிருமிப் பரவலைத் தொடக்கத்திலேயே கட்டுக்குள் கொண்டுவந்ததில் உலகின் பாராட்டைப் பெற்றது.

“கட்டுப்பாட்டு ஆணை பிறப்பிக்கப்பட்டபோது, சுமார் ஐந்து மணி நேரம் காப்பிக் கடையில் உட்கார்ந்து யோசித்தேன். போகலாமா, அல்லது இங்கேயே இருந்துவிடலாமா என்று ஒரே குழப்பம். முதலாளி அளித்த நம்பிக்கையால் வந்துவிட்டேன்,” என்றார் பாதுகாவலராகப் பணியாற்றும் 25 வயது துரைசிங்கம் பிரகா‌ஷ் குமார்.

அவரைப் போன்று மூட்டை முடிச்சுகளோடு உடனே சிங்கப்பூருக்குப் புறப்பட்டு வந்தவர்களில் எவருமே இத்தனை மாத காலம் இங்கேயே தங்கிவிட நேரும் என நினைத்திருக்கவில்லை.

இரண்டு வாரம் வேலையிலிருந்து விடுப்பு எடுத்துக்கொண்டதாக எண்ணிக்கொண்டு குடும்பத்தினருடன் இருந்துவிடலாம் என்று நினைத்தவர்களும் பல மாத காலம் வருமானம் இல்லாமல் முடங்கிவிட நேரும் எனக் கருதவில்லை.

“சேமிப்பு கொஞ்சம் இருந்ததால் வீட்டில் இருந்துவிடலாம் என்று எண்ணினேன். நடமாட்டக் கட்டுப்பாட்டு ஆணை தொடர்ந்து நீட்டிக்கப்பட்டதைத் தொடர்ந்து வருமானத்திற்கு என்ன செய்வது என்று எண்ணி, சிங்கப்பூர் வர ஏற்பாடுகள் செய்தேன்,” என்றார் சிங்கப்பூர் நிரந்தரவாசியான கார்த்திகேசு செல்லதுரை, 43. கிட்டத்தட்ட ஒன்றரை மாதம் கழித்து மீண்டும் சிங்கப்பூர் வந்தார் அவர்.

நீண்டகாலமாக சிங்கப்பூரில் பணிபுரிந்து வந்த பல மலேசிய ஊழியர்களுக்கு இந்தக் காலகட்டம் புதிய வாழ்க்கைமுறையைப் பின்பற்ற வைத்துள்ளது.
 கடற்பாலத்திற்கு அப்பால் இருக்கும் தீவு தங்களின் வேலையிடம் என்று மட்டுமே எண்ணியிருந்த இது தங்குமிடமாகவும் வாழ்விடமாகவும் மாறியுள்ளது.
 முதன்முதலில் வேறொரு நாட்டில் குடிபெயர்ந்த சூழலை அவர்கள் எதிர்நோக்குகின்றனர்.

“இந்தியாவிலிருந்தோ மற்ற நாடுகளிலிருந்தோ வரும் வெளிநாட்டு ஊழியர்கள் நீண்டகாலத்திற்குக் குடும்பத்தினரைப் பார்க்கமாட்டோம் என்ற மனநிலையில் வருகின்றனர். ஆனால் மலேசியர்கள் அப்படி இல்லை. தினமும் வீட்டுக்குப் போய்விடுவோம் என்ற நினைவிலேயே இருந்துவந்தனர். அதனால்தான் மிகுந்த மனசோர்வில் சிலர் உள்ளனர்,” என்றார் கிட்டத்தட்ட முப்பது மலேசியர்களைத் தமது பாதுகாவல் சேவை நிறுவனத்தில் பணியமர்த்தியுள்ள 46 வயது திரு கேரி ஹாரிஸ்.

பாதுகாப்புச் சேவை, சுகாதாரப் பராமரிப்பு, துப்புரவு, கழிவு நிர்வாகம், கட்டட நிர்வாகம், தளவாடம், போக்குவரத்து என பல அத்தியாவசியச் சேவைகள் வழங்கும் துறைகளில் மலேசியர்கள் பலர் பணியாற்றுகின்றனர்.

சிங்கப்பூரின் உற்பத்தித் துறையிலும், சில்லறை வர்த்தகம், உணவகம் போன்ற சேவைத் துறையிலும் பலர் அங்கம் வகிக்கின்றனர்.

ஏறத்தாழ ஆறு மாதங்களாக சிங்கப்பூரிலேயே தங்கிவரும் இந்த மலேசிய ஊழியர்கள், புதிய இயல்பை ஏற்றுவருகின்றனர்.

உலகையே ஆட்டிப்படைத்துவரும் இந்தக் கிருமித் தொற்று காலத்தில் வெளிநாட்டினரான தங்களை சிங்கப்பூர் மக்கள், முதலாளிகள், அரசாங்கம் அரவணைத்துள்ளதில் பெருமிதமும் கொண்டுள்ளனர் அவர்கள்.

மலேசியாவின் ஜோகூர் பாருவில் தங்கி வந்த பெரும்பாலானோருக்கு சிங்கப்பூரில் வாடகைக்கு வீடோ ஓரறையோ எடுப்பது கூடுதல் செலவு. இருப்பினும் வருமானத்தை நிலைபெறச் செய்ய அதுவே வழி என்பதையும் அவர்கள் ஏற்றுள்ளனர்.

இங்கு தங்கியிருப்பது மலேசியர்களுக்கு கூடுதல் செலவாக இருக்கும் அதேநேரத்தில், அதனால் இங்கு சிலருக்கு வருவாய் கிடைக்கிறது.

வீடமைப்பு வளர்ச்சிக் கழக வீடுகளின் பொது அறை ஒன்று சராசரியாக $600 முதல் $700 வரை மாத வாடகையை முன்பு பெற்றது. தற்போது அந்தக் கட்டணம் $800 முதல் $900 ஆகியுள்ளது என்றார் சொத்துச் சந்தை முகவர் குமாரி அனிதா.

“ஆயிரக்கணக்கான மலேசியர்களுக்கு உடனடியாக வீடமைப்பு வசதி தேவை உள்ள காரணத்தால் வாடகை உயர்ந்துள்ளது,” என்றார் அவர்.

ஊழியர்களுக்குச் சிரமம் என்றாலும் வேலையிழப்பு, வருமானக் குறைவு ஏற்பட்டு வரும் இக்கட்டான இன்றைய சூழலில் சிங்கப்பூரர்கள் சிலர் தங்களின் வீட்டின் ஓரறையை வாடகைக்கு விட்டு வருவாய் தேடுகின்றனர். சுற்றுப் பயணிகள் இல்லாமல் வருமானம் இழந்த ஹோட்டல்களும் மலேசிய ஊழியர்களுக்கு அறைகளை வாடகைக்கு விட்டு வருமானம் ஈட்டுகின்றன.


‘சிங்கப்பூரில் 15,000க்கும் அதிகமான மலேசியர்கள் வேலை இழந்தனர்’

கொவிட்-19 பாதிப்பால் வேலைச் சந்தையில் ஏற்பட்ட சரிவு காரணமாக இவ்வாண்டு ஜனவரி முதல் ஜூலை வரையிலான காலகட்டத்தில் 15,666 மலேசியர்கள் சிங்கப்பூரில் வேலை இழந்ததாக அதிகாரபூர்வ தரவுகள் தெரிவிக்கின்றன.

அவர்களில் பெரும்பாலானோர் சேவைத் துறையில் பணியாற்றியவர்கள் என மலேசிய மனிதவள அமைச்சர் எம். சரவணன் தெரிவித்தார்.

“சிங்கப்பூரில் உள்ள மலேசியத் தூதரகத்தின் புள்ளிவிவரங்களின்படி, அங்கு சேவைத் துறையில் பணியாற்றிய 11,123 மலேசியர்கள் வேலை இழந்தனர். உற்பத்தித் துறையில் 3,604 பேரும் கட்டுமானப் பணியாளர்கள் 939 பேரும் வேலையிழந்ததாகத் தெரியவந்துள்ளது,” என்றார் திரு சரவணன்.

கொவிட்-19 சூழலில் வேலை இழந்தவர்கள் பற்றிய விவரங்களை செனட்டர் லியூ சின் டோங் கோரியதற்கு பதிலளித்த திரு சரவணன் இந்த விவரங்களைத் தெரிவித்தார்.

ஆனால், மலேசியாவில் நடமாட்டக் கட்டுப்பாட்டு ஆணை விதிக்கப்பட்ட மார்ச் 18ஆம் தேதிக்குப் பிறகு மலேசியாவிலிருந்து சிங்கப்பூருக்குத் திரும்பாதவர்களின் விவரம் இந்தத் தரவுகளில் சேர்க்கப்படவில்லை என்றார் அவர்.


ஜோகூர் முதலமைச்சர்: சிங்கப்பூருடனான எல்லை திறப்பு தாமதமானால் 100,000 மலேசியர்கள் வேலையிழக்கும் அபாயம்

சிங்கப்பூருக்கும் மலேசியாவுக்கும் இடையிலான எல்லைகளை விரைவில் திறந்துவிட வேண்டும் என்று ஜோகூர் முதலமைச்சர் ஹஸ்னி முகம்மது தெரிவித்துள்ளார்.

எல்லைகள் மூடப்பட்டிருப்பது தொடர்ந்தால், வேலையிழக்கக்கூடிய 100,000 மலேசியர்களுக்கு வேலைகளை உருவாக்கும் திறன் ஜோகூர் அரசாங்கத்துக்கு இல்லை என்றும் திரு ஹஸ்னி குறிப்பிட்டுள்ளார்.

ஜோகூரில் ஏற்கெனவே வேலையின்மை சாதனை அளவாக 18 விழுக்காடாக இருப்பதாகவும் சுமார் 35,000 பேர் வேலையின்றித் தவிப்பதாகவும் அவர் குறிப்பிட்டார்.

“மக்களின் வாழ்க்கைக்கும் வாழ்வாதாரத்துக்கும் இடையேயான சமநிலையை மத்திய அரசாங்கம் காண வேண்டிய தருணம் வந்துவிட்டது,” என்றும் அவர் குறிப்பிட்டார்.

இரு நாடுகளுக்கு இடையிலான எல்லைகள் கடந்த மார்ச் மாதத்தில் மூடப்பட்ட பிறகு, நகர்ப்புறத்தில் இருக்கும் 5 முதல் 10 விழுக்காட்டு வர்த்தகங்கள் மூடப்பட்டு விட்டதாகக் குறிப்பிட்ட அவர், ஜோகூரின் பொருளியலும் பெரிதும் பாதிக்கப்பட்டுள்ளது என்றார்.

மலேசியாவில் 2013ஆம் ஆண்டிலிருந்து ஜோகூரின் வர்த்தகம்தான் அதிகம் என்றும் அது தற்போது பெரிதும் பாதிக்கப்பட்டுள்ளது என்றும் குறிப்பிட்டார்.

இரு நாடுகளுக்கு இடையிலான எல்லையை முற்றிலும் திறந்துவிடும் வேளையில் கொவிட்-19 சூழலை கட்டுக்குள் வைத்துக் கொள்வதற்கான வழிமுறைகளைக் கண்டறிவதன் தொடர்பில் பிரதமர் முஹைதீன் யாசினுடன் தொடர்பில் இருப்பதாக திரு ஹஸ்னி தெரிவித்தார்.

ஜோகூரில் கொஞ்ச நாட்களாகவே கிருமித்தொற்று இல்லாத நிலையில், சிங்கப்பூருடன் தினசரி போக்குவரத்துக்குத்திறந்து விட இது உகந்த நேரம் என்றும் அவர் தெரிவித்தார்.

முதலில் மாணவர்களும் பிறகு ஊழியர்களும் சென்று வர ஏற்பாடு செய்ய வேண்டும் என்றும் அவர் குறிப்பிட்டார்.

கடந்த மாதம் 17ஆம் தேதியிலிருந்து 5,542 பேர் எல்லைகளைத் தாண்டி பயணம் செய்திருப்பதாக அவர் குறிப்பிட்டார்.


சிங்கப்பூர் உள்துறை அமைச்சருக்கு எதிராக மலேசிய மனித உரிமைகள் அமைப்பு தொடுத்த வழக்கு தள்ளுபடி

சிங்கப்பூர் உள்துறை அமைச்சர் திரு கா. சண்முகத்துக்கு எதிராக, ‘லாயர்ஸ் ஃபார் லிபர்டி’ எனும் மலேசிய மனித உரிமை அமைப்பு தொடுத்த வழக்கை மலேசிய உயர் நீதிமன்றம் தள்ளுபடி செய்துள்ளது.

அந்த அரசு சாரா அமைப்பு, சிங்கப்பூர் உள்துறை அமைச்சுக்கு எதிராக, அதன் இணையத்தளக் கட்டுரையில் உண்மைக்கு மாறான, ஆதாரமற்ற கருத்துகளை வெளியிட்டிருந்தன.

அதற்காக அந்த அமைப்பு, தனது கட்டுரையின் மேற்பகுதியில் திருத்தக் குறிப்பை இணைக்க வேண்டும் என்று உள்துறை அமைச்சு அதற்கு ‘பொஃப்மா’ எனும் இணையவழிப் பொய்ச்செய்திக்கும் சூழ்ச்சித்திறத்துக்கும் எதிரான பாதுகாப்புச் சட்டத்தின்படி உத்தரவு ஒன்றை இவ்வாண்டு ஜனவரி மாதம் 22ஆம் தேதியன்று பிறப்பித்தது.

அதற்கு எதிர்ப்பு தெரிவிக்கும் வகையில் ‘லாயர்ஸ் ஃபார் லிபர்டி’ அமைப்பு, சிங்கப்பூர் உள்துறை அமைச்சுக்கு எதிராக மலேசிய உயர் நீதிமன்றத்தில் ஒரு வழக்கைப் பதிவு செய்தது.

‘லாயர்ஸ் ஃபார் லிபர்டி’ அமைப்பின் கட்டுரையில், சிங்கப்பூர் சாங்கி சிறைச்சாலையில் மரண தண்டனை கொடூரமான முறையில் மேற்கொள்ளப்படுகின்றன என்று குறிப்பிட்டிருந்தது.

திரு சண்முகத்துக்கு எதிரான நீதிமன்ற ஆவணங்களையும் ஆதாரங்களையும் முறையாக சமர்ப்பிக்காத காரணத்தாலும் வழக்கு தொடர்பான ஆவணங்களைப் புதுப்பிக்காத காரணத்தாலும் மலேசிய உயர்நீதிமன்றம் அந்த அமைப்பின் வழக்கை கடந்த மாதம் 21ஆம் தேதி தள்ளுபடி செய்தது.

இவ்வாண்டு ஜனவரி மாதத்தில் ‘லாயர்ஸ் ஃபார் லிபர்டி’ அமைப்பு தனது இணையத்தளத்தில் வெளியிட்ட கட்டுரையில், சிங்கப்பூர் சிறை அதிகாரிகள், கைதி ஒருவரைத் தூக்கிலிடும்போது தூக்குக்குப் பயன்படுத்தப்படும் கயிறு அறுந்துவிட்டால், கைதியின் கழுத்தின் பின்புறத்தில் பலமாக உதைத்து அவரது கழுத்துப் பகுதியை உடைக்கின்றனர் என்று குறிப்பிட்டிருந்தது.

பின்னர் பொஃப்மா அலுவலகம், கட்டுரையை வெளியிட்ட அந்த அரசு சார்பற்ற அமைப்புக்கும் அந்தக் கட்டுரையை தங்கள் இணையத்தளத்தில் மறுபதிவேற்றம் செய்த சிங்கப்பூர் மனித உரிமை ஆர்வலர் கிர்ஸ்டன் ஹான், தி ஆன்லைன் சிட்டிசன் இணையத்தளம், யாகூ சிங்கப்பூர் ஆகியவற்றுக்கும் திருத்தக் குறிப்பு வெளியிடுவதற்கு உத்தரவு பிறப்பித்தது.

கூடுதல் விவரங்களுக்கு தமிழ் முரசின் நாளைய (அக்டோபர் 2) அச்சுப் பதிப்பை நாடுங்கள்!


சிங்கப்பூரில் மரண தண்டனையிலிருந்து தப்பிய மலேசியர் கோபி ஆதவன்

சிங்கப்பூருக்குள் போதைப்பொருள் கடத்திய குற்றத்துக்காக மரண தண்டனை விதிக்கப்பட்ட ஆடவரின் தண்டனை குறைக்கப்பட்டு உள்ளது.

மரண தண்டனைத் தீர்ப்பை எதிர்த்து மேல்முறையீடு செய்த மலேசியரான 32 வயது கோபி ஆதவனுக்கு நேற்று 15 ஆண்டுகள் சிறைத் தண்டனை, 10 பிரம்படிகள் விதிக்கப்பட்டன.

அவர் தடுப்புக் காவலில் வைக்கப்பட்ட நாளிலிருந்து தண்டனைக்காலம் தொடங்குவதாக கணக்கில் எடுத்துக்கொள்ளப்படும் என்று நீதிமன்றம் தெரிவித்தது.

தலைமை நீதிபதி சுந்தரேஷ் மேனன், மேல்முறையீட்டு நீதிபதிகள் ஆண்ட்ரூ பாங், ஜுடித் பிரகாஷ், டே யோங் குவாங், ஸ்டீவன் சோங் ஆகியோர் அடங்கிய அமர்வு, கோபிக்கு விதிக்கப்பட்ட மரண தண்டனையை மறு
 பரிசீலனை செய்து தள்ளுபடி செய்தது.

2019ஆம் ஆண்டில் நைஜீரியரான அடிலி சிபுய்க்கி எஜிகே தொடர்பான வழக்கை அடிப்படையாகக் கொண்டு கோபிக்கு விதிக்கப்பட்ட மரணதண்டனை நேற்று தள்ளுபடி செய்யப்பட்டது.

தெரிந்தே குற்றம் செய்வதற்கும் சந்தேகம் இருந்தும் அதை உறுதிப்படுத்தாமல் செயலில் இறங்குவதற்கும் வித்தியாசம் இருப்பதாக அடிலியின் வழக்கில் மேல்முறையீட்டு நீதிமன்றம் தெரிவித்திருந்தது.

சிங்கப்பூருக்குள் தாம் கொண்டு வந்த பொட்டலங்களில் ‘ஹெராயின்’ போதைப்பொருள் இருந்தது தமக்குத் தெரியாது என்று கோபி தெரிவித்தார்.

பொட்டலங்களில் ஹெராயின் இருப்பதைத் தெரிந்தே கோபி அவற்றை சிங்கப்பூருக்கு கொண்டு வந்தார் என்பதை அரசாங்க வழக்கறிஞர்கள் சந்தேகத்துக்கு இடமின்றி நிரூபிக்கவில்லை என்று மேல்முறையீட்டு நீதிமன்றம் தெரிவித்தது.

2014ஆம் ஆண்டில் கைது செய்யப்படுவதற்கு முன்பு, கோபி சிங்கப்பூரில் பாதுகாப்பு அதிகாரியாகப் பணிபுரிந்தார்.

அவர் அன்றாடம் ஜோகூர் பாருவிலிருந்து சிங்கப்பூருக்குப் பயணம் செய்தார்.
 இந்நிலையில், அவருக்கு வினோத் என்பவரின் அறிமுகம் கிடைத்தது.

போதைப்பொருள் கலந்த சாக்லெட்டுகளை சிங்கப்பூரில் விநியோகம் செய்தால் கூடுதல் வருமானம் கிடைக்கும் என்று அவர் கோபியிடம் தெரிவித்ததாகக் கூறப்படுகிறது.

இவ்வகை போதைப்பொருள் டிஸ்கோ விடுதிகளில் வழக்கமாகப் பயன்படுத்தப்படும் என்றும் அதை விநியோகம் செய்வது கடுமையான குற்றம் இல்லை என்றும் அவர் கோபியை நம்பவைத்ததாக அறியப்படுகிறது.

முதலில் மறுப்பு தெரிவித்த கோபி, பிறகு தமது மகளின் அறுவை சிகிச்சைக்காகப் பணம் தேவைப்பட்டதால் பொட்டலங்களை விநியோகம் செய்ய இணங்கினார்.

எட்டு அல்லது ஒன்பது முறை அவர் அந்தப் பொட்டலங்களை சிங்கப்பூரில் விநியோகம் செய்ததாகவும் ஒவ்வொரு முறையும் அவருக்கு 500 ரிங்கிட் கிடைத்ததாகவும் நீதிமன்றத்தில் தெரிவிக்கப்பட்டது.

2014ஆம் ஆண்டு டிசம்பர் மாதம் 11ஆம் தேதியன்று உட்லண்ட்ஸ் சோதனைச்சாவடியில் கோபி கைது செய்யப்பட்டார். 40.22 கிராம் எடை கொண்ட ஹெராயினை சிங்கப்பூருக்குள் கடத்திய குற்றத்துக்காக அவருக்கு மரண தண்டனை விதிக்கப்பட்டது.

ஆனால் 2017ஆம் ஆண்டில் அவரது தண்டனையை உயர் நீதிமன்றம் குறைத்தது. இதையடுத்து, 2018ஆம் ஆண்டில் அரசாங்க வழக்கறிஞர்கள் மேல்முறையீடு செய்ததை அடுத்து, மேல்முறையீட்டு நீதிமன்றம் கோபிக்கு மீண்டும் மரண தண்டனையை விதித்தது.

இதற்கிடையே, கோபிக்கு மரண தண்டனை விதிக்கப்பட வேண்டும் என்ற இலக்குடன் அரசாங்க வழக்கறிஞர்கள் அதிகப்படியாகச் செயல்பட்டதாக அவரது வழக்கறிஞர் எம். ரவி கூறியதற்கு தலைமைச் சட்ட அதிகாரி அலுவலகம் கண்டனம் தெரிவித்துள்ளது. அரசாங்க வழக்கறிஞர் முறையற்ற வகையில் செயல்பட்டதாக திரு ரவி கூறியதற்கு அது மறுப்பு தெரிவித்தது.


அவசரநிலை தொடர்பில் மலேசிய மன்னர்கள் ஆலோசனை; மக்கள் அமைதி காக்குமாறு மாமன்னர் வேண்டுகோள்

மலேசியாவில் கொவிட்-19 நோய்ப் பரவலைத் தடுக்கும் முயற்சியாக அந்நாட்டில் அவசரநிலையை அறிவிக்கும் திட்டம் தொடர்பில் மாமன்னர் அப்துல்லா ரியாத்துடின், நாளை (அக்டோபர் 25) மற்ற மாநில மன்னர்களுடன் கலந்தாலோசிக்க இருக்கிறார்.

இவ்வேளையில், மக்களின் நல்வாழ்வே தமது முக்கிய அக்கறையாக இருப்பதாகவும் அதனால் எதுகுறித்தும் அனுமானிக்காது மக்கள் அமைதி காக்குமாறும் மாமன்னர் வேண்டுகோள் விடுத்துள்ளார்.

இதன் தொடர்பில் அறிக்கை விடுத்துள்ள மலேசிய அரண்மனையின் தலைமைக் கணக்காளர் அகமது ஃபடில் ஷம்சுதீன், “பிரதமர் முகைதீன் யாசின் நேற்று மாலையில் மாமன்னரைச் சந்தித்துப் பேசினார். அன்று காலையில் புத்ராஜெயாவில் இடம்பெற்ற சிறப்பு அமைச்சரவைக் கூட்டத்தைத் தொடர்ந்து, மாமன்னர் - பிரதமர் இடையிலான சந்திப்பு இடம்பெற்றது.

“ஒன்றரை மணி நேரம் நடந்த அச்சந்திப்பின்போது, சிறப்பு அமைச்சரவைக் கூட்டத்தில் எடுக்கப்பட்ட தீர்மானங்கள் அடங்கிய கோப்பு மாமன்னரிடம் வழங்கப்பட்டது. அவற்றைப் பரிசீலிக்கும்படியும் அவற்றை நடைமுறைப்படுத்த ஒப்புதல் அளிக்குமாறும் மாமன்னரிடம் வேண்டுகோள் விடுக்கப்பட்டுள்ளது,” என்று திரு ஃபடில் ஓர் அறிக்கை மூலம் தெரிவித்துள்ளார்.

பிரதமருடனான சந்திப்பிற்குப் பிறகு, மாநில ஆட்சியாளர்களை அரண்மனைக்கு வரவழைத்து, அவர்களுடன் கலந்தாலோசிப்பது என மாமன்னர் முடிவெடுத்துள்ளதாகவும் திரு ஃபடில் கூறினார்.

“ஆகையால், இப்போதைய சூழலில் பிரதமர் முன்வைத்துள்ள தீர்மானங்களின் மீது முடிவெடுக்கும் வரை, மக்கள் பீதியடையாமல் அமைதியாகவும் பொறுமையாகவும் இருக்குமாறு மாமன்னர் கேட்டுக்கொண்டுள்ளார்,” என்றும் அவர் சொன்னார்.

மலேசிய கூட்டரசு அரசியல் அமைப்புச் சட்டம் 150ன்படி, நாட்டிற்கு அச்சுறுத்தல் ஏற்படும் சூழலில் நாட்டில் அவசரநிலையை அறிவிக்கும்படி மாமன்னருக்குப் பரிந்துரைக்கலாம்.

நாட்டில் நிலைத்தன்மையற்ற அரசியல் சூழல் நிலவுவதால், கொரோனா தொற்றைக் கட்டுப்படுத்துவதற்காக அரசாங்கம் செலவிடும் தொகை பாழாகி விடாமல் இருக்க ‘பொருளியல் அவசரநிலை’யைப் பிறப்பிப்பது எனச் சிறப்பு அமைச்சரவைக் கூட்டத்தில் முடிவெடுக்கப்பட்டது.

அடுத்த மாதம் 6ஆம் தேதி நாடாளுமன்றம் கூடவுள்ள நிலையில், பிரதமர் முகைதீன் மீது நம்பிக்கை வாக்கெடுப்பு கோரப்படலாம் என எதிர்பார்க்கப்படுகிறது. அப்போது பிரதமர் தமது பெரும்பான்மையை நிரூபிக்க முடியாமல் போகும் பட்சத்தில், வரவுசெலவுத் திட்டத்தைத் தாக்கல் செய்ய முடியாது.

இத்தகைய சூழலில், அவசரநிலை பிறப்பிக்கப்பட்டால் நாடாளுமன்றம் முடக்கப்பட்டு, பிரதமர் முகைதீனின் ஆட்சிக்கு இருக்கும் ஆபத்தும் விலகிவிடும்.


மலேசிய அரசு, போலிஸ் உயரதிகாரி மீது வழக்கு; 100 மி. ரிங்கிட் இழப்பீடு கோருகிறார் இந்திரா காந்தி

தமது முன்னாள் கணவரால் கடத்தப்பட்ட தன் இளைய மகளின் இருப்பிடத்தைக் கண்டறிந்து, அவளை மீட்டுத் தரத் தவறியதற்காக மலேசிய போலிஸ் தலைமை ஆய்வாளர் அப்துல் ஹமீது படோர் 100 மில்லியன் ரிங்கிட் இழப்பீடு தரவேண்டும் என அச்சிறுமியின் தாயார் வழக்கு தொடுத்துள்ளார்.

எம்.இந்திரா காந்தி என்ற அந்தப் பெண்மணி, தன்னுடைய முன்னாள் கணவர் கே.பத்மநாதன் 11 ஆண்டுகளுக்குமுன் மகள் பிரசன்னா தீக்‌ஷாவைத் தன்னிடம் இருந்து பறித்துச் சென்றுவிட்டதாகக் கூறிவருகிறார்.

இந்நிலையில், இழப்பீடு கோரி திருவாட்டி இந்திரா கோலாலம்பூர் உயர் நீதிமன்றத்தில் இன்று (அக்டோபர் 28) வழக்கு தொடுத்தார். திரு படோரை முதல் பிரதிவாதியாகவும் மலேசிய போலிஸ், உள்துறை அமைச்சு, மலேசிய அரசாங்கம் ஆகியவற்றை முறையே இரண்டாவது, மூன்றாவது, நான்காவது பிரதிவாதிகளாகவும் அவர் குறிப்பிட்டுள்ளார்.

நான்கு ஆண்டுகளுக்குமுன் கூட்டரசு நீதிமன்றம் பிறப்பித்த பிடியாணையைச் செயல்படுத்தத் தவறியதன் மூலம் திரு படோர் கவனக்குறைவாக இருந்துவிட்டார் என்று திருவாட்டி இந்திரா குற்றம் சுமத்தியுள்ளார்.

இப்போது முகம்மது ரிதுவான் அப்துல்லா என அழைக்கப்படும் தன் முன்னாள் கணவரைக் கைது செய்து, தன் மகளை மீட்கத் தேவையான நடவடிக்கைகளை திரு படோர் எடுக்கத் தவறினார் என்றும் அவர் தெரிந்தே, பொறுப்பில்லாமல், தீய எண்ணத்துடன் அவ்வாறு நடந்துகொண்டார் என்றும் திருவாட்டி இந்திரா தமது மனுவில் குறிப்பிட்டுள்ளார்.

திரு படோர் சட்டபூர்வ நடவடிக்கை எடுக்கத் தவறியதற்கு மற்ற மூன்று பிரதிவாதிகளும் பொறுப்பேற்க வேண்டும் என்றும் அவர் கூறியுள்ளார்.

முன்னதாக, கடந்த ஜனவரி 31ஆம் தேதி, பத்மநாதனின் இருப்பிடம் குறித்து போலிசுக்குத் தகவல் கிடைத்துள்ளதாகத் தெரிவித்த திரு படோர், அவர் தானாக முன்வந்து போலிசிடம் சரணடைய வேண்டும் என்றும் வலியுறுத்தி இருந்தார்.

கடந்த 2009ஆம் ஆண்டில் பத்மநாதன் தமது விருப்பத்தின் அடிப்படையில் தம்முடைய மூன்று பிள்ளைகளையும் இஸ்லாமிற்கு மாற்றிவிட்டார். அப்போது தீக்‌ஷா வெறும் 11 மாதக் கைக்குழந்தை.

தமது முன்னாள் கணவரின் இந்தச் செயலை எதிர்த்து திருவாட்டி இந்திரா நீதிமன்றத்தை நாடினார். கடந்த 2018 ஜனவரி 29ஆம் தேதி அவ்வழக்கில் தீர்ப்பளித்த கூட்டரசு நீதிமன்றம், பிள்ளைகளை வேறு சமயத்திற்கு மாற்ற பெற்றோர் இருவரின் ஒப்புதலும் தேவை எனக் கூறி, அந்த மூன்று குழந்தைகளையும் இஸ்லாமிற்கு மாற்றியது செல்லாது எனத் தீர்ப்பளித்தது.


சீனா, விக்டோரியா மாநிலம் ஆகியவற்றிலிருந்து சிங்கப்பூருக்கு பயணிகள் வர அனுமதி

சீனா, ஆஸ்திரேலியாவின் விக்டோரியா மாநிலம் ஆகியவற்றிலிருந்து சுற்றுப் பயணிகள் மற்றும் அனைத்து வகையான பயணிகளும் அடுத்த மாதம் 6ஆம் தேதியிலிருந்து சிங்கப்பூருக்கு வர இயலும். சிங்கப்பூர் தன் எல்லைகளை இவ்விரு இடங்களுக்கும் நீட்டிக்கப்பட்ட தனிமைப்படுத்தல் இன்றி திறந்து விடுகிறது.

சிங்கப்பூருக்கு வந்ததும் அவ்விடங்களைச் சேர்ந்த பயணிகள் பிசிஆர் எனப்படும் ‘பாலிமரேஸ் செயின் ரியாக்‌ஷன்’ பரிசோதனையை எடுத்துக்கொள்ள வேண்டும். அந்தப் பரிசோதனையில் கொவிட்-19 தொற்று இல்லை என்பது உறுதியானால், பயணிகள் வசிப்பிடத்திலேயே தங்கியிருக்க வேண்டிய அவசியமின்றி தங்களது பணிகளை மேற்கொள்ளலாம்.

அவ்விரு பகுதிகளிலிருந்து திரும்பும் சிங்கப்பூரர்கள், நிரந்தரவாசிகள், நீண்டகால அனுமதி அட்டை வைத்திருப்போர் ஆகியோருக்கும் இது பொருந்தும்.

புருணை, நியூசிலாந்து, வியட்னாம், விக்டோரியா மாநிலம் தவிர்த்த ஆஸ்திரேலியாவின் பகுதிகள் போன்றவற்றுக்கு இதுபோன்ற பயண அனுமதியை சிங்கப்பூர் ஏற்கெனவே வழங்கியிருப்பது குறிப்பிடத்தக்கது.

அந்தப் பட்டியலில் சீனாவும் ஆஸ்திரேலியாவின் விக்டோரியா மாநிலமும் இணைந்திருப்பதாக சிங்கப்பூர் விமானப் போக்குவரத்து ஆணையம் இன்று (அக்டோபர் 29) தெரிவித்தது. இவ்விரு நாடுகளிலும் கொரோனா தொற்றுப் பரவல் கட்டுப்படுத்தப்பட்டுள்ளதுடன், பொதுச் சுகாதார கண்காணிப்பு அமைப்புகளும் அங்கு உள்ளது குறிப்பிடத்தக்கது.

இவ்விரு இடங்களிலிருந்தும் வருவோர் நவம்பர் 6ஆம் தேதி முதல் விமானப் பயண அனுமதிக்கு விண்ணப்பிக்கலாம். பயணிகள் சிங்கப்பூருக்கு வருவதற்கு முன்பு சீனா அல்லது ஆஸ்திரேலியாவில் தொடர்ந்து 14 நாட்களுக்கு இருந்திருக்க வேண்டியது அவசியம்.

இன்று வரை மொத்தம் 1,375 பயணிகளின் விண்ணப்பங்கள் புருணை, நியூசிலாந்து, வியட்னாம், ஆஸ்திரேலியா (விக்டோரியா மாநிலம் தவிர) ஆகிய நாடுகளிலிருந்து சிங்கப்பூருக்கு வர அனுமதித்திருப்பதாக சிங்கப்பூர் விமானப் போக்குவரத்து ஆணையம் தெரிவித்தது. இங்கு வந்த பிறகு பரிசோதித்ததில் அவர்கள் யாருக்கும் கிருமித்தொற்று உறுதி செய்யப்படவில்லை.

சாங்கி விமான நிலையம் கையாளும் பயணிகளில் குறிப்பிடத்தக்க அளவினர் சீனப் பயணிகள். கடந்த ஆண்டு 7.3 மில்லியன் பயணிகள் இவ்விரு நாடுகளுக்கிடையே பயணம் செய்தது குறிப்பிடத்தக்கது.


மலேசியாவின் பெரும்பாலான பகுதிகளில் கட்டுப்பாடுகள் மீட்டுக்கொள்ளப்பட்டன

மலேசியாவின் பெரும்பாலான பகுதிகளில் நடமாட்டக் கட்டுப்பாட்டு ஆணை அடுத்த திங்கட்கிழமையிலிருந்து மீட்டுக் கொள்ளப்பட்டுள்ளதாக மூத்த அமைச்சர் இஸ்மாயில் சப்ரி யாக்கோப் தெரிவித்துள்ளார்.

ஆனால், கோலாலம்பூர், சாபா மாநிலம், சிலாங்கூரின் 9 மாவட்டங்களில் 6 மாவட்டங்கள் ஆகிய இடங்களில் நிபந்தனைகளுடன் கூடிய நடமாட்டக் கட்டுப்பாட்டு ஆணை (CMCO) எனப்படும் பகுதி முடக்க நிலை இம்மாதம் 20ஆம் தேதி வரை நீட்டிக்கப்பட்டுள்ளன.

நெகிரி செம்பிலான், ஜோகூர் மாநிலங்களின் சில பகுதிகளிலும் CMCO நடப்பில் இருக்கும் என்றார் அவர்.

வரும் திங்கட்கிழமை முதல் மாநிலங்களுக்கிடையிலான பயணங்களுக்கு அனுமதி வழங்கப்படும் என்று கூறப்பட்டது.

டாப் குளோவ் தொழிற்சாலைகள், அதன் ஊழியர்கள் தங்குமிடங்களைச் சுற்றியுள்ள பகுதிகளில் விரிவுபடுத்தப்பட்ட நடமாட்டக் கட்டுப்பாட்டு ஆணை (EMCO) எனும் முழு முடக்கநிலை நடப்பில் இருக்கும்.

அந்தப் பகுதிகள் தனிமைப்படுத்தப்பட்டுள்ளன. அங்கிருப்போருக்கு சுகாதாரப் பரிசோதனைகள் மேற்கொள்ளப்படும்.

“CMCO நீட்டிக்கப்பட்டால், நள் ஒன்றுக்கு 300 மில்லியன் ரிங்கிட் (S$98.6 மி.) வரை இழப்பு ஏற்படும், வேலையிழப்புகளும் அதிகரிக்கும். மக்களையும் பொருளியலையும் கவனமாகப் பராமரிக்க வேண்டும்,” என்று அமைச்சர் குறிப்பிட்டார்.

மலேசியாவில் இன்று 1,123 பேருக்கு புதிதாக கிருமித்தொற்று உறுதி செய்யப்பட்டுள்ள நிலையில் அங்கு கிருமித்தொற்றால் பாதிக்கப்பட்டோரின் எண்ணிக்கை 71,359 ஆகியுள்ளது.

புதிதாக 4 மரணங்கள் பதிவானதையொட்டி, அங்கு உயிரிழந்தோரின் எண்ணிக்கை 380 ஆகியுள்ளது.

இதற்கிடையே, பினாங்கின் பல்வேறு துறைகளில் பணியாற்றும் 6,238 வெளிநாட்டு ஊழியர்களுக்கு கொவிட்-19 பரிசோதனை செய்து முடிக்கப்பட்டிருப்பதாகத் தெரிவிக்கப்பட்டது. பினாங்கில் பணிபுரியும் சுமார் 127,000 வெளிநாட்டு ஊழியர்களுக்கு கொவிட்-19 பரிசோதனை செய்யத் திட்டமிடப்பட்டிருப்பதாக முன்பு தெரிவிக்கப்பட்டிருந்தது.


கோலாலம்பூர் - சிங்கப்பூர் அதிவேக ரயில் திட்டம் ரத்து

கோலாலம்பூர்-சிங்கப்பூர் அதிவேக ரயில் திட்டம் ரத்தாகிவிட்டது. மலேசியா தெரிவித்து இருந்த மாற்றங்களின் தொடர்பில் டிசம்பர் 31க்குள் உடன்பாடு ஏற்படவில்லை. இதன் காரணமாக அந்தத் திட்டம் முடித்துக் கொள்ளப்பட்டு இருக்கிறது.

பிரதமர் லீ சியன் லூங்கும் மலேசியப் பிரதமர் முகைதீன் யாசினும் கூட்டு அறிக்கை ஒன்றில் இன்று இதனை அறிவித்தனர்.

கொவிட்-19 காரணமாக மலேசியப் பொருளியலுக்கு ஏற்பட்டுள்ள பாதிப்புகளைக் கருத்தில்கொண்டு, இந்த அதிவேக ரயில் திட்டத்தில் பல மாற்றங்களைச் செய்ய வேண்டி இருக்கிறது என்று மலேசிய அரசாங்கம் குறிப்பிட்டு இருந்தது என்பதை அந்தக் கூட்டறிக்கைச் சுட்டியது.

அந்த மாற்றங்களின் தொடர்பில் பல சுற்று பேச்சுவார்த்தைகளை இரண்டு அரசாங்கங்களும் நடத்தி வந்தன. ஆனால் உடன்பாட்டை எட்ட முடியவில்லை.

ஆகையால் கோலாலம்பூர்-சிங்கப்பூர் அதிவேக ரயில் திட்ட உடன்பாடு 2020 டிசம்பர் 31ஆம் தேதியுடன் காலாவதியாகிவிட்டது என்று அந்த அறிக்கை குறிப்பிட்டது.

இதனையடுத்து இரு நாடுகளும் தங்களுக்குரிய கடப்பாடுகளை நிறைவேற்றி தேவையான நடவடிக்கைகளை எடுக்கும் என்றும் அந்த அறிக்கையில் தெரிவிக்கப்பட்டது.

இதனிடையே, சிங்கப்பூர் போக்குவரத்து அமைச்சு தனியாக அறிக்கை ஒன்றை வெளியிட்டது.

கோலாலம்பூர்-சிங்கப்பூர் அதிவேக ரயில் திட்ட இரு தரப்பு இணக்கம் முடிவுக்கு வர மலேசியா அனுமதித்துவிட்டது என்றும் இந்தத் திட்ட இணக்கத்திற்கேற்ப சிங்கப்பூர் ஏற்கெனவே செலவிட்டு உள்ள தொகையை மலேசியா ஈடுசெய்ய வேண்டி இருக்கும் என்றும் போக்குவரத்து அமைச்சு தெரிவித்தது.

அதிவேக ரயில் திட்டம் ரத்தாகி இருந்தாலும் இரு நாடுகளும் தொடர்ந்து நல்லுறவை நிலைநாட்டி வரவும் இரு நாடுகளுக்கும் இடைப்பட்ட தொடர்புகளைப் பலப்படுத்துவது உள்ளிட்ட பல துறைகளிலும் அணுக்கமாக ஒத்துழைக்கவும் உறுதிபூண்டு இருப்பதாக கூட்டறிக்கை தெரிவித்தது.

சிங்கப்பூருக்கு மலேசியா கொடுக்க வேண்டி இருக்கின்ற இழப்பீட்டுத் தொகை பற்றிய விவரங்கள் கூட்டறிக்கையில் இடம்பெறவில்லை.

இந்த ரயில் திட்டத்தின் தொடர்பில் சிங்கப்பூர் 2018 மே மாத முடிவு வாக்கில் $250 மில்லியனுக்கும் அதிகத் தொகையைச் செலவிட்டுள்ளது என்று அப்போது போக்குவரத்து அமைச்சராக இருந்த திரு கோ பூன் வான் தெரிவித்து இருந்தார்.

சிங்கப்பூர் செலவிடும் தொகை இன்னும் கூடும் என்றும் அவர் குறிப்பிட்டு இருந்தார்.


மலேசியாவின் பல மாநிலங்களில் 14 நாள்களுக்கு மீண்டும் நடமாட்டக் கட்டுப்பாட்டு ஆணை

மலேசியாவில் மீண்டும் நடமாட்டக் கட்டுப்பாட்டு ஆணை (MCO2.0) விதிக்கப்பட்டுள்ளது. அங்கு கொவிட்-19 தொற்று கிடுகிடுவென உயர்ந்து வரும் நிலையில் இந்த அறிவிப்பை பிரதமர் முகைதீன் யாசின் இன்று (ஜனவரி 11) அறிவித்தார்.

மலாக்கா, ஜோகூர், பினாங்கு, சிலாங்கூர், சாபா ஆகிய 5 மாநிலங்களிலும் கோலாலம்பூர், லபுவான், புத்ராஜெயா ஆகிய கூட்டரசு பிரதேசங்களிலும் 14 நாள்களுக்கு நடமாட்டக் கட்டுப்பாட்டு ஆணை மீண்டும் நடப்புக்கு வருகிறது. அங்கு சமுதாய நடவடிக்கைகளும் கூட்டங்களும் தடை செய்யப்படுகின்றன.

நடமாட்டக் கட்டுப்பாட்டு ஆணை நடப்பில் இருக்கும் பகுதிகளில் மாவட்டங்களுக்கிடையிலான பயணங்களுக்கு அனுமதி இல்லை. வீட்டிலிருந்து 10 கிலோமீட்டர் சுற்றளவுக்கு மட்டுமே பயணம் செய்ய அனுமதி உண்டு. ஒரு வாகனத்தில் இருவர் மட்டுமே அத்தியாவசியத் தேவைகளை நிறைவேற்றிக் கொள்ள பயணம் செய்ய அனுமதி உண்டு.

“நமது சுகாதாரப் பராமரிப்புத் துறையால் தினமும் 2,000 புதிய கொவிட்-19 சம்பவங்களைக் கையாள முடியாது,” என்று திரு முகைதீன் தனது தொலைக்காட்சி உரையில் குறிப்பிட்டார்.

“கொவிட்-19 தொற்றைக் கட்டுப்படுத்தும் நோக்கில், சுகாதார அமைச்சின் அறிவுறுத்தலின்படி, நாட்டில் நடமாட்டக் கட்டுப்பாட்டு ஆணையை 14 நாள்களுக்கு நடைமுறைப்படுத்த முடிவெடுக்கப்பட்டுள்ளது,” என்று குறிப்பிட்டார் அவர்.

வரும் புதன்கிழமை (ஜனவரி 13) முதல் நடமாட்டக் கட்டுப்பாட்டு ஆணை நடப்புக்கு வரும் என்றார் அவர்.

பாகாங், பேராக், நெகிரி செம்பிலான், கெடா, திரங்கானு, கிளந்தான் ஆகிய மாவட்டங்களில் சற்று தளர்த்தப்பட்ட நிபந்தனைகளுடன் கூடிய நடமாட்டக் கட்டுப்பாட்டு ஆணை நடப்பில் இருக்கும். ஆனால், பெர்லிஸ், போர்னியோ ஆகியவற்றில் மீட்சி நிலை நடமாட்டக் கட்டுப்பாட்டு ஆணை நடைமுறைப்படுத்தப்படும்.

கடந்த செப்டம்பர் முதல் கொவிட்-19 மூன்றாம் அலையால் பாதிக்கப்பட்டு வரும் மலேசியாவில் தற்போது கிருமித்தொற்று பெருமளவு அதிகரித்து வருகிறது.

நேற்று அங்கு 2,451 பேருக்கு புதிதாக தொற்று பதிவானது; 9 உயிரிழப்புகளும் பதிவாகின. சிலாங்கூர் மாவட்டத்தில் ஆக அதிகமாக 730 பேருக்கு நேற்று தொற்று உறுதி செய்யப்பட்டது.

கடந்த ஆண்டின் முதல் 9 மாதங்களில் கொவிட்-19ஆல் 100க்கும் குறைவானவர்களே உயிரிழந்த நிலையில் இவ்வாண்டு தொடக்கம் முதல் 71 பேர் உயிரிழந்திருப்பது அக்கறைக்குரிய விஷயம் என்று சுகாதார தலைமை இயக்குநர் நூர் ஹிஷாம் அப்துல்லா குறிப்பிட்டார். கடந்த சில வாரங்களாக சராசரியாக தினமும் சுமார் 2,000 கிருமித்தொற்று சம்பவங்கள் பதிவாகி வருகின்றன. ஆக அதிகமாக இம்மாதம் 7ஆம் தேதி 3,027 பேருக்கு தொற்று பதிவானது.

கூடுதல் கட்டுப்பாடுகள் விதிக்கப்படக்கூடும் என்ற அச்சத்தில் கடந்த வார இறுதியில் மலேசியர்கள் அத்தியாவசியப் பொருள்களை வாங்க பேரங்காடிகளில் நீண்ட வரிசைகளில் காத்திருந்தனர். சிலர் குடும்பத்துடன் சேர்ந்து உணவகங்களில் உணவருந்துதல் போன்ற சமூக நடவடிக்கைகளிலும் ஈடுபட்டனர்.


மலேசியாவில் அவசரநிலை பிரகடனம்; கடுமையான கொவிட்-19 நெருக்கடி நிலையால் மாமன்னர் அனுமதி

கொரோனா தொற்றுக்கு எதிரான போரைக் கையாள, மலேசியாவில் தேசிய அளவில் அவசரநிலை பிரகடனப்படுத்தப்பட்டு உள்ளது.

கொரோனா பரவல் மோசமடைந்து வரும் நிலையில் கடந்த இரு மாதங்களாக அங்கு அதிக எண்ணிக்கையிலானோர் உயிரிழந்திருக்கின்றனர். கொரோனா பரவல் தொடங்கிய முதல் 10 மாதங்களில் நிகழ்ந்த மரணங்களைவிட இது அதிகம்.

அரசாங்கத்தின் கோரிக்கைக்கு மாமன்னர் அப்துல்லா அகமது ஷா செவிசாய்த்து வரும் ஆகஸ்ட் மாதம் 1ஆம் தேதி வரை அல்லது அதற்கு முன்பாக கொவிட்-19 கட்டுக்குள் வந்தால் அப்போது வரை நாட்டில் அவசரநிலை பிரகடனப்படுத்தப்படுவதாக அரண்மனை செய்தி இன்று (ஜனவரி 12) தெரிவித்தது.

“கொரோனா கிருமிப் பரவல் நாட்டில் மிக நெருக்கடியான நிலையில் இருப்பதாக மாமன்னர் கருதுவதால் நாட்டில் அவசரநிலை பிரகடனப்படுத்துவது அவசியமாகிறது,” என அரண்மனை தலைமை அதிகாரி அகமது ஃபாடில் ஷம்சுதின் செய்தி அறிக்கையில் தெரிவித்தார்.

மன்னர் கடந்த அக்டோபர் மாதத்தில் நிராகரித்த அவசரநிலை பிரகடனம் பற்றிய முன்மொழிவை நேற்று அமைச்சரவை கூடி மறு ஆய்வு செய்ததாகக் கூறப்படுகிறது. ஆனால், அக்டோபருடன் ஒப்பிடுகையில் நாட்டில் நிலைமை தற்போது மாறியுள்ளது.

மருத்துவமனைகளின் படுக்கைகளும் தீவிர சிகிச்சைப் பிரிவுகளும் நிரம்பி வழிகின்றன. பாகாங்கின் மன்னர் அப்துல்லா மலேசியப் பிரதமர் முஹைதீன் யாசினின் நிர்வாகத்துக்கு அவசரகால அதிகாரத்துக்கு அனுமதி அளித்தார்.

இரு கட்சிகளைச் சேர்ந்த நாடாளுமன்ற உறுப்பினர்களையும் சுகாதார நிபுணர்களையும் கொண்ட தற்சார்பு குழு ஒன்றை அரசாங்கம் அமைக்கும் என்றும் அவசரநிலையை முன்கூட்டியே முடிவுக்குக் கொண்டுவர வாய்ப்பிருந்தால் அந்தக் குழு அதனைப் பரிந்துரைக்கும் என்றும் அந்த அறிக்கை தெரிவித்தது.

மலேசியாவில் கடந்த சில நாட்களாக தினமும் சராசரியாக 2,000 பேருக்கு புதிதாக கொவிட்-19 பாதிப்பு பதிவாகிறது. ஆக அதிகமாக ஜனவரி 7ஆம் தேதி 3,000க்கும் அதிகமானோருக்கு கொரோனா தொற்று பதிவானது. தற்போது 28,554 பேர் கொவிட்-19க்காக சிகிச்சை பெற்று வருகின்றனர். மருத்துவமனைகளிலும் தனிமைப்படுத்தும் நிலையங்களிலும் சுமார் 100 படுக்கைகள் மட்டுமே கொவிட்-19 நோயாளிகளுக்காக எஞ்சியுள்ளது.

அவசரநிலை பிரகடனப்படுத்தப்பட்டுள்ளதால், பொதுமக்களின் பாதுகாப்பை உறுதிப்படுத்த தேவையான செலவுகளுக்கு, நாடாளுமன்றத்தின் ஒப்புதலின்றி, அரசாங்கம் அனுமதி அளிக்க முடியும் என்பது குறிப்பிடத்தக்கது.

மலேசியாவின் 5 மாநிலங்களிலும் 3 கூட்டரசு பிரதேசங்களிலும் நேற்று நடமாட்டக் கட்டுப்பாட்டு ஆணை விதிக்கப்பட்டது குறிப்பிடத்தக்கது.


பத்துமலை தைப்பூச வெள்ளி ரத ஊர்வலம்: 10 பேருக்கு மட்டுமே அனுமதி

கோலாலாம்பூரில் உள்ள புகழ்பெற்ற பத்துமலை ஸ்ரீ சுப்பிரமணியர் சாமி கோயிலின் தைப்பூச வரலாற்றில் முதல் முறையாக வெள்ளி ரத ஊர்வலத்தில் பத்து பேர் மட்டுமே பங்கேற்பார்கள் என அறிவிக்கப்பட்டுள்ளது.

கொவிட்-19 காரணமாக ரத ஊர்வலத்தில் பொதுமக்கள் பங்கேற்க தடை விதிக்கப்பட்டுள்ளது.

கடந்த 1983ஆம் ஆண்டு தொடங்கப்பட்ட ரத ஊர்வலத்தில் 10,000க்கும் மேற்பட்ட பக்தர்கள் பங்கேற்பது வழக்கம். சுமார் 16 மணி நேரத்துக்கு கோலாலம்பூர் வீதிகளில் ரதம் வலம் வரும்.

ஆனால் இம்முறை ரத ஊர்வலம் எந்த இடத்திலும் நிற்காமல் மூன்று மணி நேரத்திற்குள் முடிந்துவிடும் என தெரிவிக்கப் பட்டுள்ளது.

ஆலய நிர்வாகக் குழுவின் தலைவரான ஆர். நடராஜா, 7.3 மீட்டர் உயரம் கொண்ட ரத ஊர்வலத்தில் பத்து பேர் மட்டுமே பங்கேற்பார்கள் என்றார்.

ஓட்டுநர், மின்சாரப் பொறியாளர், மின்விளக்கு நிபுணர், கோயில் அர்ச்சகர், ஐந்து நிர்வாகக் குழு உறுப்பினர்கள் ஆகிய பத்து பேர் உடன் செல்வார்கள் என்று அவர் தெரிவித்தார்.

ஸ்ரீ மஹா மாரியம்மன் ஆலயத்தில் நாளை பூசைகள் முடிந்தபிறகு அதிகாலை 2.30 மணியளவில் வெள்ளி ரதம் புறப்படும். இதே நாள் காலை 5.30 அல்லது 6.00 மணியளவில் பத்துமலையில் ஊர்வலம் நிறைவடையும்.

மறுநாள் அதிகாலை 2.30 மணியளவில் ஸ்ரீ மஹா மாரியம்மன் ஆலயத்துக்கு ரதம் திரும்பிவிடும்.

வெள்ளி ரத ஊர்வலத்தின்போது பாரம்பரிய இசை எதுவும் இருக்காது என்று கூறிய அவர், போலிசாரின் கடுமையான மேற்பார்வையில் ஊர்வலம் நடைபெறும் என்று கூறினார்.

ஊர்வலத்தில் பங்கேற்க வர வேண்டாம் என்றும் கிருமிப்பரவல் காரணமாக ஜனவரி 28ஆம் தேதி தைப்பூச நாளன்று கோயிலுக்கு வர வேண்டாம் என்றும் அவர் கேட்டுக் கொண்டார்.

கடந்த ஞாயிற்றுக் கிழமை பேசிய கூட்டரசு பிரதேச அமைச்சர் அன்னுவர் மூசா, இவ்வாண்டு தைப்பூச திருவிழாவில் ரத ஊர்வலத்துக்கு மட்டுேம அனுமதியுண்டு என்று கூறியிருந்தார். இதையொட்டி ரத ஊர்வலம் மட்டுமே இவ்வாண்டு நடத்தப்படுகிறது.


மலேசியாவுடனான ‘பச்சைத் தட’ இருவழி போக்குவரத்தை 3 மாதங்களுக்கு ரத்து செய்தது சிங்கப்பூர்

மலேசியா, ஜெர்மனி, தென்கொரியா ஆகிய நாடுகளுடனான இருவழி ‘பச்சைத் தட’ போக்குவரத்து அனுமதியை பிப்ரவரி 1ஆம் தேதி முதல் மூன்று மாதங்களுக்கு சிங்கப்பூர் ரத்து செய்துள்ளது.

அனைத்துலக அளவில் கொவிட்-19 சம்பவங்கள் மீண்டும் அதிகரித்து வருவதையடுத்து இந்த முடிவு எடுக்கப்பட்டிருப்பதாக வெளியுறவு அமைச்சு இன்று (ஜனவரி 30) தெரிவித்தது.

மூன்று மாத காலத்துக்குப் பிறகு, ‘பச்சைத் தட’ போக்குவரத்து குறித்து மீண்டும் சிங்கப்பூர் ஆய்வு செய்யும். வர்த்தகங்களுக்கான அல்லது அலுவலக ரீதியான அத்தியாவசிய பயணங்களுக்கு ‘பச்சைத்’ தட’ போக்குவரத்து அனுமதிக்கப்பட்டு வருகின்றது.

சிங்கப்பூருக்குள் வர ஏற்கெனவே அனுமதி பெற்ற பயணிகள் தங்களது பயணத்தைத் தொடரலாம் என்றது அமைச்சு.

கடந்த அக்டோபர் மாதம் முதல் ஜெர்மனியுடனும் ஆகஸ்ட் மாதம் முதல் மலேசியவுடனும் செப்டம்பர் மாதம் முதல் தென்கொரியாவுடனும் சிங்கப்பூர் ‘பச்சைத் தட’ போக்குவரத்து ஏற்பாடுகளை ஏற்படுத்திக்கொண்டது குறிப்பிடத்தக்கது.


'வெளியுறவு அமைச்சின் உதவியுடன் மலேசியாவுக்குள் செல்ல 250க்கு மேற்பட்ட கோரிக்கைகள் ஏற்பு'

வெளியுறவு அமைச்சின் உதவியுடன் 250க்கும் மேற்பட்ட சிங்கப்பூரர்கள், நிரந்தரவாசிகளின் கோரிக்கைகள் ஏற்றுக்கொள்ளப்பட்டு அவர்கள் மலேசியாவுக்குள் அனுமதிக்கப்பட்டுள்ளனர்.

கருணை அடிப்படையிலான காரணங்கள் உட்பட சென்ற ஆண்டு மார்ச் மாதம் முதல் இந்த குறிப்பிட்ட பிரிவினர் மலேசியாவுக்குள் நுழைய அனுமதிக்கப்பட்டுள்ளதாக வெளியுறவு அமைச்சர் விவியன் பாலகிருஷ்ணன் தெரிவித்தார்.

அத்துடன் முதியவர்கள், இளம் பிள்ளைகள், நடமாடுவதில் சிரமம் உள்ளவர்கள் என மலேசியாவில் சிக்கித் தவித்துக்கொண்டிருந்த 350க்கும் மேற்பட்ட சிங்கப்பூரர்கள் மீண்டும் சிங்கப்பூர் திரும்புவதற்கான ஏற்பாடுகளைச் செய்யவும் தம் அமைச்சு உதவியதாக அமைச்சர் குறிப்பிட்டார்.

குடும்பத்தில் உயிரிழப்பு போன்ற முக்கிய குடும்ப விவகாரங்களுக்காக மலேசியாவுக்குள் சிங்கப்பூரர்கள் நுழைய அனுமதி பெறுவதற்காக மலேசிய அரசாங்கத்துடன் சிங்கப்பூர் அரசாங்கம் இணைந்து செயல்படுகிறதா என்று அல்ஜுனிட் குழுத்தொகுதியைச் சேர்ந்த சில்வியா லிம் எழுப்பிய கேள்விக்கு அமைச்சர் விவியன் இவ்வாறு பதிலளித்தார்.

கடந்த ஓராண்டில் நடைமுறைப்படுத்தப்பட்ட எல்லை மூடலால் குடும்பத்தில் பிரிவுகள் ஏற்பட்டதாகவும் சிங்கப்பூரிலுள்ள பல குடும்பங்களிடையே உணர்வுபூர்வமாக ஆழமான பாதிப்புகள் உண்டானதாகவும் அமைச்சர் கூறினார்.

“இறக்கும் தருவாயில் உள்ள குடும்ப உறுப்பினருக்கு அருகில் இருக்கும் வாய்ப்பு கிடைக்கவில்லையே என்று குமுறிய மின்னஞ்சல்கள் எண்ணிலடங்கா. இத்தகைய நிலைமையில் சிக்கித் தவிக்கும் சிங்கப்பூரர்கள், மலேசியர்களின் பரிதவிப்பை எங்களால் புரிந்துகொள்ள முடிகிறது,” என்றார்.

இருப்பினும் பொதுச் சுகாதார முன்னெச்சரிக்கை நடவடிக்கைகளின் தேவையும் இருந்ததாக அவர் சுட்டினார்.

முக்கிய அல்லது கருணை அடிப்படையிலான காரணங்களுக்காக பயணம் மேற்கொள்வதில் இரு நாடுகளுக்குமிடையே கொள்கையளவில் ஓர் ஒப்பந்தம் முடிவாகி வருவதாக டாக்டர் விவியன் குறிப்பிட்டார்.

பயணம் மேற்கொள்ள விரும்பும் கோரிக்கைகளில் பெரும்பாலானவை நிராகரிக்கப்பட்டுள்ளதாகவும் அமைச்சர் விவியன் பகிர்ந்துகொண்டார்.

மலேசிய குடிநுழைவுத் துறை தலைமை இயக்குநரின் இறுதி முடிவைப் பொறுத்து இக்கோரிக்கைகள் ஏற்றுக்கொள்ளப்படுவதாகவும் அவர் விளக்கினார்.

மலேசியாவின் அரசியல் சூழல், தற்போது நடைமுறையில் உள்ள நெருக்கடி நிலைக்கிடையே இருதரப்பு விவகாரங்களைத் தீர்ப்பதற்கான தூதரக வழிகள் குறித்தும் திருவாட்டி லிம் கேள்வி எழுப்பினார்.

மலேசியாவின் அரசாங்கத்தில் மாற்றம் இருந்தும் கொவிட்-19 நெருக்கடி காலம் முழுவதும் இரு நாட்டு பிரதமர்கள், அமைச்சர்கள், அரசாங்கத் துறைகளுக்கிடையே நல்ல தொடர்பும் உறவும் இருந்து வருவதாக அமைச்சர் விவியன் குறிப்பிட்டார்.


தீவிரவாத சிந்தனைகொண்ட மலேசியர் சிங்கப்பூரில் கைது,  நாடு கடத்தல்; சிங்கப்பூரரான மனைவிக்கு கட்டுப்பாட்டு ஆணை

தீவிரவாதப்போக்குடன் இருந்த 33 வயது மலேசிய துப்புரவாளர் உள்நாட்டு பாதுகாப்புச் சட்டத்தின் கீழ் சிங்கப்பூரில் கைது செய்யப்பட்டு, பின்னர் மலேசியாவுக்கு நாடு கடத்தப்பட்டார்.

சிங்கப்பூரரான தம் மனைவியுடன் சேர்ந்து சிரியாவுக்குச் சென்று ஐஎஸ் பயங்கரவாதக் குழுவுடன் இணைந்து வன்முறையில் ஈடுபடத் திட்டமிட்டிருந்த முகமது ஃபிர்டாஸ் கமால் இன்ட்ஸாம் எனும் அந்த ஆடவர் கடந்த ஆண்டு ஜூலை மாதத்தில் கைது செய்யப்பட்டதாக சிங்கப்பூரின் உள்நாட்டு பாதுகாப்புத் துறை இன்று (பிப்ரவரி 9) தெரிவித்தது. இருப்பினும், சிங்கப்பூரில் வன்முறையில் ஈடுபடுவதற்கான எந்த குறிப்பிட்ட திட்டமும் அவர் தீட்டியதற்கான அறிகுறிகள் இல்லை என்று கூறப்பட்டது.

சமய ஆசிரியராக இருந்த அவரது 34 வயது மனைவியையும் அவர் தீவிரவாத சிந்தனைக்கு உட்படுத்தியதையடுத்து, அவரும் தம் கணவருடன் சேர்ந்து சிரியாவுக்குச் செல்ல விரும்பினார் என்று குறிப்பிட்ட உள்நாட்டு பாதுகாப்புத் துறை, அந்த மாதுக்கு ஈராண்டுகளுக்கு கட்டுப்பாட்டு ஆணை விதிக்கப்பட்டிருப்பதாகத் தெரிவித்தது. பயிற்றுவிப்பதற்கு அனுமதி அளிக்கும் அவரது அங்கீகாரமும் ரத்து செய்யப்பட்டது.

கடந்த 2016ஆம் ஆண்டில் ஃபிர்டாஸ் தம்முடைய சமயம் சார்ந்த புரிதல்களை ஆழப்படுத்திக்கொள்ளும் நோக்கில் இணையத்தில் பயணித்தபோது, அவர் ஐஎஸ் ஆதரவு தகவல்களைக் காண நேர்ந்ததென விசாரணையில் தெரியவந்துள்ளது.

தொடர்ந்து அத்தகைய கருத்துகளை வாசித்ததையடுத்து, ஐஎஸ் அமைப்பானது இஸ்லாத்துக்காக போராடுகிறது எனவும் இஸ்லாமிய கலிஃபாட்டை உருவாக்க அது வன்முறையில் இறங்குவதையும் அவர் நியாயப்படுத்திக்கொண்டார் என்றது உள்நாட்டு பாதுகாப்புத் துறை.

2010ஆம் ஆண்டின் பிற்பகுதியில் ‘ஐஎஸ் கலிஃபாட்’டின் வீழ்ச்சிக்குப் பிறகும் அந்த பயங்கரவாத அமைப்புக்கு தொடர்ந்து ஆதரவாளராக இருந்து வந்த ஃபிர்டாஸ், அந்த அமைப்பின் ஆயுதமேந்திய போராட்டத்துக்கு ஆதரவான கருத்துகளை சமூக ஊடகங்களில் பதிவேற்றி வந்தார்.

அந்தக் குழுவுக்கு தன்னுடைய விசுவாசத்தைத் தெரிவிக்கும் விதத்தில் கடந்த ஆண்டு மார்ச் மாதத்தில் ஐஎஸ் அமைப்பின் கொடி ஒன்றை உருவாக்கிய ஃபிர்டாஸ், அதனை தம் வீட்டில் தொங்கவிட்டார்.

சிரியாவுக்குச் செல்வது மட்டுமின்றி, முஸ்லிம்களுக்கு நெருக்கடி கொடுக்கும் நாடுகளுக்கு எதிராக தாக்குதல் நடத்தவும் விருப்பம் கொண்டிருந்தார் ஃபிர்டாஸ். “தெய்வீக பரிசுகளைப் பெறுவதற்காக இத்தகைய போர்தொடுத்து அதில் மாண்டுபோகவும் விருப்பம் கொண்டிருந்தார் ஃபிர்டாஸ்,” என உள்நாட்டு பாதுகாப்புத் துறை தெரிவித்தது.

இந்த விசாரணைகளின் தொடர்பில் மலேசிய சிறப்பு பிரிவின் அதிகாரிகளுடன் இணைந்து செயல்பட்டது சிங்கப்பூரின் உள்நாட்டு பாதுகாப்புத் துறை.

விசாரணை முடிந்த பிறகு, ஃபிர்டாசின் வேலை அனுமதி ரத்து செய்யப்பட்டு, மலேசிய சிறப்புப் பிரிவு அதிகாரிகளிடம் கடந்த ஆண்டு ஆகஸ்ட் மாதத்தில் அவர் ஒப்படைக்கப்பட்டார்.

தீவிரவாத சிந்தனைக்கு உட்படுத்தப்பட்ட மனைவி:

கடந்த 2018ஆம் ஆண்டு டிசம்பர் மாதத்தில் திருமணம் செய்துகொண்ட பிறகு, தம் மனைவி ருக்கையா ராம்லியையும் ஐஎஸ் அமைப்புக்கு ஆதரவான சிந்தனைகளுக்கு உட்படுத்தினார் ஃபிர்டாஸ்.

இல்லத்தரசியும் சமயப் பள்ளியின் பகுதிநேர ஆசிரியருமான அவருக்கு கடந்த் 2017ஆம் ஆண்டில் சிங்கப்பூர் இஸ்லாமிய சமய மன்றம் வழங்கிய பயிற்றுவிப்பு அங்கீகாரமும் ரத்து செய்யப்பட்டுள்ளது. கட்டுப்பாட்டு ஆணையின்கீழ் அவர் சமய வகுப்புகள் எடுக்க அனுமதி இல்லை.

“தொடக்கத்தில் தயங்கினாலும், நாளடைவில் கணவரின் கருத்துகளுக்கு செவிசாய்க்கத் தொடங்கினார் ருக்கையா. மேலும் தம் இரண்டு பிள்ளைகளையும் அழைத்துக்கொண்டு கணவருடன் சிரியாவுக்குச் செல்லவும் தயாராக இருந்தார் அவர். அங்கு தம் குடும்பத்தை கவனித்துக்கொள்ளவது, காயமடைந்த ஐஎஸ் போராளிகளுக்கு உதவுவது போன்ற பணிகள் தமக்கிருக்கும் என்று எண்ணினார்,” என்றது உள்நாட்டு பாதுகாப்புத் துறை.

தமது ஐஎஸ் ஆதரவு கருத்துகளை ருக்கையா மற்றவர்களிடம் பரப்ப முற்படவில்லை என்று கூறப்படுகிறது. தீவிரவாதப் போக்கிலிருந்து அகல, அவருக்கு சமய ஆலோசனை வழங்கப்பட்டு வருகிறது.

கட்டுப்பாட்டு ஆணையின்கீழ், அவர் வீடு, வேலையை மாற்ற முடியாது; அதிகாரிகளின் அனுமதியின்றி சிங்கப்பூரை விட்டு வெளியேற முடியாது; பொது அறிக்கைகள் விடுக்க முடியாது, அதிகாரிகளின் அனுமதி இன்றி வேறு அமைப்புகளில் இணைய முடியாது.


மலேசியாவில் தரையிறங்கிய முதல் தொகுதி கொவிட்-19 தடுப்பூசிகள்

கொரோனா கிருமிக்கு எதிரான தடுப்பூசிகளின் முதல் தொகுதி நேற்று காலை செப்பாங்கில் உள்ள கோலாலம்பூர் அனைத்துலக விமான நிலையத்தை அடைந்தது. மேலும் சில, நிலம்வழியாக சிங்கப்பூரிலிருந்து ஜோகூருக்குள் நேற்று பிற்பகல் வந்தன.

பெல்ஜியத்தின் ஃபைசர் ஆலையிலிருந்து மொத்தம் 312,390 தடுப்பூசி அளவுகள், லாய்ப்சிக், ஜெர்மனி, சிங்கப்பூர் உட்பட பல இடங்களில் இடையிடையே நின்று இறுதியில் மலேசியாவை அடைந்தன.

மலேசியாவில் அமைந்துள்ள 16 இடங்களில் தடுப்பூசிகள் ரகசியமாக வைக்கப்படும் என்று தெரிவிக்கப்பட்டது. சிங்கப்பூரிலிருந்து ஜோகூருக்குள் வரும் தடுப்பூசிகள், அங்குள்ள நான்கு ரகசிய இடங்களில் வைக்கப்படும்.

இதற்கிடையே, மலேசியாவின் கொவிட்-19 தடுப்பூசித் திட்டத்தை முன்னெடுத்துச் செல்லும் பொறுப்பில் உள்ள அறிவியல், தொழில்நுட்ப, புத்தாக்க அமைச்சர் கைரி ஜமாலுதீன், தடுப்பூசித் திட்டத்தைக் குறித்துச் செய்தியாளர்களிடம் நேற்று பேசியிருந்தார்.

தேசியத் தடுப்பூசித் திட்டம் சற்று முன்னதாகவே, பிப்ரவரி 26ஆம் தேதி முதல் தொடங்கவுள்ளதாக அவர் கூறினார்.

இதன்படி, பிரதமர் முகைதீன் யாசினும் சுகாதார தலைமை இயக்குநர் நூர் ஹிஷாம் அப்துல்லாவும் முதலில் தடுப்பூசியைப் போட்டுக்கொள்வர் என்று அவர் தெரிவித்தார். அமைச்சரவைக் கூட்டத்திற்குப் பிறகு இருவரும் தங்களின் முதல் தடுப்பூசியைப் போட்டுக்கொள்வர் என்றார்.

தடுப்பூசித் திட்டத்தின் முதல் கட்டமாக பெரும்பாலும் சுகாதாரப் பராமரிப்பு ஊழியர்களை உள்ளடக்கும் அரை மில்லியன் முன்களப் பணியாளர்களுக்குத் தடுப்பூசிப் போட்டுக்கொள்ள முன்னுரிமை வழங்கப்படும். இதையடுத்து, தொற்று ஏற்படும் சாத்தியம் அதிகமுள்ள நபர்களுக்குத் தடுப்பூசி வழங்கப்படும். பிறருக்கு அதன் பின்னர் தடுப்பூசி போட்டுக்கொள்ளும் வாய்ப்பு கிட்டும். அடுத்த ஆண்டு பிப்ரவரி மாதத்திற்குள் குறைந்தது 80% மக்களுக்குத் தடுப்பூசி போடுவதை மலேசியா இலக்காகக் கொண்டுள்ளது.

இதற்கிடையே, தடுப்பூசியைப் போட்டுக்கொண்டோருக்கு ‘உலகளாவிய சான்றளிப்பு’ வழங்குவது குறித்து சிங்கப்பூரின் போக்குவரத்து அமைச்சர் ஓங் யி காங்குடன் மலேசிய போக்குவரத்து அமைச்சர் வீ கா சியோங் பேசியிருப்பதாகக் கூறப்பட்டது. இச்சான்றளிப்பால் இரு நாடுகளுக்கிடையேயும் வட்டாரத்தின் மற்ற நாடுகளுக்கும் தடுப்பூசி போட்டுக்கொண்டவர்கள் பயணம் செய்ய முடியும் என்று கூறப்படுகிறது.

இதனால் மலேசியாவுடன் வட்டார நாடுகளின் விமானத்துறை மீண்டும் தலைதூக்கும் என்று எதிர்பார்க்கப்படுகிறது.


ஜோகூர் சுல்தான்: ஆர்டிஎஸ் ரயில் பாதை இணைப்பால் மலேசியாவின் பொருளியல் பெருகும்

புதிதாக அமையவுள்ள ஜோகூர் பாரு - சிங்கப்பூர் ஆர்டிஎஸ் இணைப்பின் மூலம் ஜோகூரிலிருந்து 5 நிமிடங்களில் சிங்கப்பூரை அடைந்துவிட முடியும் என்று குறிப்பிட்ட ஜோகூர் சுல்தான் இப்ராகிம் இஸ்கந்தர், அடுத்த ஐந்தாண்டுகளில், அந்த இணைப்புப் பணி நிறைவடைவதையடுத்து, ஜோகூரின் பொருளியல் மேலும் சிறப்பாக வளர்ச்சியடையும் என்று எதிர்பார்ப்பதாகவும் குறிப்பிட்டார்.

நாள் ஒன்றுக்கு 300,000 பேர் வரை ஆர்டிஎஸ் இணைப்பின் மூலம் பயணம் செய்ய முடியும் என்று தெரிவிக்கப்பட்டுள்ளதாகவும் குறிப்பிட்ட அவர், இணைப்புப் பணிகள் நிறைவடைவதை எதிர்நோக்கி இருப்பதாகவும் நேர்காணல் ஒன்றின்போது சொன்னார்.

ஜோகூரில் சொத்துகளின் விலை அதிகரிக்கும் என்று கூறிய அவர், ஜோகூரில் வசிப்பது, வேலை செய்வது போன்றவை இரு தரப்பினருக்கும் உகந்ததாக இருக்கும் என்றார்.

இரு தரப்புகளுக்கும் பரஸ்பரம் பலனளிக்கக்கூடியது ஆர்டிஎஸ் என்ற அவர், சிங்கப்பூரின் இடத் தேவைகள் மீதான அழுத்தம் குறையும் என்று கூறினார். மேலும் இவ்விரு தரப்பினருக்கும் இடையே ஒருங்கிணப்பு மேம்படும் என்றார்.

தொழில்நுட்ப, மருத்துவ முனையமாக ஜோகூர் உருவெடுப்பதற்கான பெரும் ஆற்றல் இருப்பதாக நம்புவதாகவும் அவர் குறிப்பிட்டார்.

மேலும், ஜோகூரில் ஹோட்டல், விருந்தோம்பல், சுற்றுப்பயணத் துறை போன்றவையும் வலுவான வளர்ச்சி காணும் என்று அவர் கூறினார்.

சிங்கப்பூர் பக்கத்தில் 1.3 கி.மீ., ஜோகூர் பக்கத்தில் 2.7 கி.மீ., என மொத்தம் 4 கி.மீ. நீள ஆர்டிஎஸ் இணைப்பு சிங்கப்பூரின் உட்லண்ட்ஸ் நார்த் முனையத்திலிருந்து ஜோகூரின் புக்கிட் சாகர் முனையத்தில் முடிவுறும்.

புக்கிட் சாகர் நிலையத்தில் கட்டுமானப் பணிகள் கடந்த ஆண்டு நவம்பரில் தொடங்கின. ஆர்டிஎஸ் இணைப்பு ரயில் நிலையங்கள் இரு தரப்பிலும் உள்ளூர் போக்குவரத்து கட்டமைப்பால் ஒருங்கிணைக்கப்படும்.

சிங்கப்பூர் பகுதியில் இந்த இணைப்புப் பாதை நிலையம் நிலத்துக்கடியில் அமையும் என்று மலேசிய போக்குவரத்து அமைச்சர் வீ கா சியோங் கூறினார்.

இரு ரயில் நிலையங்களுக்கு இடையிலான பயணத்துக்கு 5 நிமிடங்கள் எடுக்கும். உச்ச நேரத்தில் பயண இடைவேளை 3.6 நிமிடங்களாக இருக்கும்.

மலேசியாவுக்கு பெரும் பொருளியல் நன்மைகளை இந்த ஆர்டிஎஸ் இணைப்பு உருவாக்கித் தரும் என்று கூறிய சுல்தான், காஸ்வேயில் நீண்டகாலமாக இருந்து வரும் போக்குவரத்து நெரிசல் பிரச்சினைக்கும் தீர்வு வரும் என்றார்.

இந்தத் திட்டப்பணிக்கு ஆகும் மொத்த செலவை இரு நாடுகளும் 61:39 என்ற விகிதத்தில் ஏற்றுக்கொள்ளும். மலேசியா 3.716 பில்லியன் ரிங்கிட் செலுத்தும். ஆர்டிஎஸ் இணைப்புப் பாதை 2026ஆம் ஆண்டில் பயன்பாட்டுக்குத் தயாராகும் என்று எதிர்பார்க்கப்படுகிறது.


மலேசியாவில் தடுப்பூசி போடும் பணி தொடங்கியது; முதல் ஆளாக பிரதமர் முகைதீன் யாசின் தடுப்பூசி போட்டுக்கொண்டார்

மலேசியா திட்டமிட்டதற்கு இரு நாட்களுக்கு முன்னதாகவே இன்று (பிப்ரவரி 24) கொவிட்-19 தடுப்பூசி போடும் நடவடிக்கையைத் தொடங்கியபோது, முதல் ஆளாக அந்நாட்டுப் பிரதமர் முகைதீன் யாசின் தடுப்பூசியைப் போட்டுக் கொண்டார்.

அவரைத் தொடர்ந்து சுகாதார தலைமை இயக்குநர் டாக்டர் நோர் ஹிஷாம் அப்துல்லா தடுப்பூசி போட்டுக்கொண்டார்.

தடுப்பூசியின் ஆற்றல் மீதான மக்களின் நம்பிக்கையைப் பெறுவதற்காக முதல் ஆளாக முகைதீன் யாசின் தடுப்பூசி போட்டுக்கொண்டுள்ளார்.

மலேசியா தனது 33 மில்லியன் மக்கள் தொகையில் கிட்டத்தட்ட 83 விழுக்காட்டினருக்குத் தடுப்பூசி போடத் திட்டமிட்டுள்ளது. இப்பணிகள் ஓராண்டு காலத்துக்கு நீடிக்கும் என எதிர்பார்க்கப்படுகிறது.
 முதல் கட்டத்தில் சுகாதாரத் துறையினருக்கும் முன்களப் பணியாளர்களுக்கும்

தடுப்பூசி போடப்படவுள்ளது. இது ஏப்ரலில் முழுமைப் பெறுமென எதிர்பார்க்கப்படுகிறது.

இரண்டாம் கட்டமாக, ஏற்கெனவே சில நோய்களால் பாதிக்கப்பட்டவர்கள் போன்ற பாதிப்புக்குள்ளாகும் ஆபத்துடையவர்களுக்கும் 65 வயதுக்கும் மேற்பட்டவர்களுக்கும் தடுப்பூசி போடப்படும்.

மே மாதத்தில் பொதுமக்களுக்கு தடுப்பூசி போட அந்நாடு திட்டமிட்டுள்ளது.

வெளிநாட்டு ஊழியர்கள், வெளிநாட்டுத் திறனாளர்கள், அகதிகள், சான்றிதழ் இல்லாத குடியேறிகள் உள்ளிட்ட அந்நாட்டில் வசிக்கும் அனைத்து மக்களுக்கும் தடுப்பூசி இலவசமாக வழங்கப்பட உள்ளது.

கடந்த ஞாயிற்றுக்கிழமை 312,390 ‘டோஸ்’ ஃபைசர் - பையோஎன்டெக் தடுப்பூசி மருந்துகள் மலேசியா சென்று சேர்ந்தன. மேலும் 182,520 ‘டோஸ்’ தடுப்பூசி இன்று வரும் என எதிர்பார்க்கப்பட்டது.
 மலேசியா மொத்தம் 25 மில்லியன் டோஸ் ஃபைசர் - பையோஎன்டெக் தடுப்பூசி மருந்தை வாங்க ஒப்பந்தம் செய்துள்ளது. இது 39% மக்களுக்குப் போதுமானது.

அத்துடன் பிரிட்டிஷ்-சுவீடன் மருந்து நிறுவனத்தின் 6.4 மில்லியன் அஸ்ட்ராஸெனகா, 12 மில்லியன் சீனாவின் சினோவாக், 6.4 மில்லியன் ரஷ்யாவின் ஸ்புட்னிக் 5 ஆகிய தடுப்பூசி மருந்துகளை வாங்க ஒப்பந்தம் செய்துள்ளது.


மலேசியா: தடுப்பூசியால் மோசமான பக்க விளைவுகள் ஏற்பட்டால் 500,000 ரிங்கிட் இழப்பீடு

தடுப்பூசியால் மோசமான பக்க விளைவுகள் ஏற்பட்டால் 500,000 ரிங்கிட் இழப்பீடு வழங்கப்படும் என்று மலேசியா அறிவித்துள்ளது.

இழப்பீடு தலா ஒருவருக்கு 500,000 ரிங்கிட் என வரம்பு நிர்ணயிக்கப்பட்டுள்ளது என்று நேற்று சுகாதார அமைச்சர் டாக்டர் ஆடம் பாபா தெரிவித்தார்.

தேசிய பேரிடர் நிர்வாகம் இழப்பீட்டை வழங்கும் என்றும் அவர் குறிப்பிட்டார்.

அரசாங்கம் ஆரம்பக்கட்ட நிதியாக பத்து மில்லியன் ரிங்கிட் ஒதுக்கியுள்ளதாகவும் அவர் சொன்னார்.

இதற்கிடையே குறைந்தது 1.5 மில்லியன் வெளிநாட்டு ஊழியர்களுக்கு கொவிட் சோதனை நடத்தப்பட்டுள்ளதாக மலேசிய மனிதவள அமைச்சர் தெரிவித்தார்.

மார்ச் 31ஆம் தேதிக்குள் வெளிநாட்டு ஊழியர்களுக்கான சோதனைகளை நடத்தி முடிக்க வேண்டும் என்று இலக்கு நிர்ணயிக்கப்பட்டுள்ளது.

இந்த நிலையில் நான்கு முக்கிய பொருளியல் வட்டாரங்களில் உள்ள ஊழியர்களுக்கு சோதனை முடிக்கப்பட்டுள்ளதாக அமைச்சர் சரவணன் தெரிவித்தார்.

பெரும்பாலான ஊழியர்கள் தயாரிப்புத் துறை, கட்டுமானத் துறை, வேளாண் துறையைச் சேர்ந்தவர்கள்.


பாஸ் கட்சியை நெருங்கும் அம்னோ

இவ்வாண்டு மலேசியாவில் நடைபெற இருக்கும் தேர்தலில் பாஸ் கட்சியுடன் கூட்டணி அமைப்பதுதான் சிறந்த உத்தியாகும் என்று அம்னோ கட்சியின் மூன்று பிரிவுகள் தெரிவித்துள்ளன.

முன்பு அம்னோவும் பாஸ் கட்சியும் அரசியல் எதிரிகளாக இருந்தது குறிப்பிடத்தக்கது.

பிரதமர் பதவிக்கு ஆசைப்படும் கட்சிகளுடனான கூட்டணியை அம்னோவின் இளையர், மகளிர், இளம் பெண்கள் பிரிவுகள் நிராகரித்துள்ளன.

அம்னோவுடன் கூட்டணி அமைக்க கெஅடிலான் கட்சித் தலைவர் அன்வார் இப்ராஹிம் முயல்வதாகவும் அதை ஏற்கக்கூடாது என்றும் அம்னோ கட்சியினர் அழைப்பு விடுத்துள்ளனர்.

பிரதமராகும் வாய்ப்பை வலுப்படுத்த அன்வார் அம்னோவுடன் கூட்டணி அமைக்க முயற்சி செய்வதாக அவர்கள் அதிருப்தி தெரிவித்தனர்.

முக்கியமாக, மலேசியப் பிரதமர் முகைதீன் யாசினின் பெர்சத்து கட்சியுடனான கூட்டணியை முறித்துக்கொள்ள வேண்டும் என்று அவர்கள் கேட்டுக்கொண்டனர்.


மலேசியாவில் மீண்டும் நாடு தழுவிய முடக்கநிலை

மலேசியாவில் நாளை மறுதினம் (மே 12) முதல் ஜூன் 7 வரை நாடு தழுவிய நடமாட்டக் கட்டுப்பாட்டு ஆணை நடைமுறைப்படுத்தப்படும் என்று அந்நாட்டுப் பிரதமர் முகைதீன் யாசின் இன்று (மே 10) அறிவித்துள்ளார்.

நாட்டில் அதிகரித்து வரும் கொவிட்-19 பரவலைக் கட்டுப்படுத்த தேசிய பாதுகாப்பு மன்றம் இந்த முடிவை எடுத்துள்ளதாக அவர் கூறியுள்ளார்.

மலேசியாவில் நோய்ப் பரவல் சூழல் தொடங்கியதிலிருந்து மூன்றாவது முறையாக நடமாட்டக் கட்டுப்பாட்டு ஆணை பிறப்பிக்கப்படுகிறது. கடந்த ஆண்டு மார்ச் மாதத்திற்குப் பிறகு ஆகக் கடுமையான நடமாட்டக் கட்டுப்பாட்டு ஆணை இது எனக் கூறப்படுகிறது.

நடமாட்டக் கட்டுப்பாட்டு ஆணை நடப்பில் இருக்கும் காலத்தில் பொருளியல் நடவடிக்கைகள் தொடர்ந்து இடம்பெறும் என்றார் பிரதமர் முகைதீன். எனினும், சமூக நடவடிக்கைகள், உணவகங்களில் அமர்ந்து உணவருந்துதல், மாவட்டங்கள் மாற்றும் மாநிலங்களுக்கு இடையிலான பயணம் அனைத்தும் தடை செய்யப்படும் என்றார் அவர்.

முடக்கநிலை நடப்பில் இருக்கும் காலத்தில் தேர்ந்தெடுக்கப்பட்ட வெளிப்புற உடற்பயிற்சி நடவடிக்கைகளுக்கு மட்டும் அனுமதி அளிக்கப்படுவதாக பிரதமர் முகைதீன் கூறினார்.

மலேசியாவில் வரும் வியாழக்கிழமை (மே 13) நோன்புப் பெருநாள் கொண்டாடப்படவுள்ள வேளையில், நாடு தழுவிய முடக்கநிலை நடைமுறைப்படுத்தப்படுவதாக அறிவிக்கப்பட்டுள்ளது.


மலேசியாவில் கடுமையாகும் கொவிட்-19 கட்டுப்பாடுகள்

மலேசியாவில் கொவிட்-19 தொற்றைக் கட்டுப்படுத்தும் உத்திகளில் ஒன்றாக 80% அரசாங்க ஊழியர்களும் 40% தனியார் துறை ஊழியர்களும் வீட்டிலிருந்தபடி வேலை செய்ய வேண்டும் என்று மலேசிய அரசாங்கம் அறிவித்துள்ளது.

அரசாங்கப் பணியாளர்கள் 750,000 பேரும் தனியார் துறை ஊழியர்கள் கிட்டத்தட்ட 6.1 மில்லியன் பேரும் இதில் அடங்குவர் என்று மூத்த அமைச்சர் இஸ்மாயில் சப்ரி யாக்கோப் தெரிவித்து இருக்கிறார்.

“பேருந்து, இலகு ரக ரயில் போன்ற பொதுப் போக்குவரத்தில் பயணிகள் கொள்ளளவு 50 விழுக்காடாகக் குறைக்கப்படும்,” என்றும் அவர் கூறினார்.

மலேசியாவில் இப்போது நடப்பிலிருக்கும் நடமாட்டக் கட்டுப்பாட்டு ஆணை மேலும் கடுமையாக்கப்படும் என்று நேற்று பிரதமர் முகைதீன் யாசின் தெரிவித்திருந்த நிலையில், அதுகுறித்த விவரங்களை இன்றைய (மே 22) செய்தியாளர் சந்திப்பின்போது அமைச்சர் சப்ரி வெளியிட்டார்.

புதிய கட்டுப்பாடுகளின்படி, கடைத்தொகுதிகள், உணவகங்கள், மளிகைக் கடைகள் உள்ளிட்டவை காலை 8 மணி முதல் இரவு 8 மணிவரை மட்டுமே திறந்திருக்க வேண்டும்.

அமலாக்க நடவடிக்கைகளும் சாலைத் தடுப்புகளும் அதிகப்படுத்தப்படும்.

மக்கள் நடமாட்டத்தைக் குறைக்கும் நோக்கிலேயே இந்த நடவடிக்கைகள் அனைத்தும் எடுக்கப்படுவதாக அமைச்சர் சப்ரி குறிப்பிட்டார்.

வரும் செவ்வாய்க்கிழமை (25ஆம் தேதி) முதல் இந்தப் புதிய கட்டுப்பாடுகள் நடப்புக்கு வரும்.

மலேசியாவில் மூன்றாம் முறையாக நாடு முழுமைக்குமான நடமாட்டக் கட்டுப்பாட்டு ஆணை கடந்த இம்மாதம் 12ஆம் தேதி அறிவிக்கப்பட்டது. ஆனாலும், கொரோனா பரவல் தொடர்ந்து ஏறுமுகமாக இருக்கிறது.

அண்மைய நாள்களாக, மலேசியாவில் அன்றாடம் 6,000க்கும் மேற்பட்ட புதிய கொரோனா பாதிப்புகள் பதிவாகி வருகின்றன. இன்று (மே 22) அங்கு புதிதாக 6,320 பேருக்குக் கிருமித்தொற்று உறுதி செய்யப்பட்டது; 50 பேர் இறந்து விட்டனர்.


மலேசியாவில் கிருமித்தொற்று மீண்டும் புதிய உச்சம்; 7,478 பேர் பாதிப்பு

மலேசியாவில் இன்று (மே 26) 7,478 பேருக்கு கொரோனா கிருமித்தொற்று உறுதி செய்யப்பட்டது. கிருமிப் பரவல் தொடங்கியது முதல் மலேசியாவில் ஒரே நாளில் பதிவான ஆக அதிக எண்ணிக்கை இது.

அந்நாட்டில் தொடர்ந்து இரண்டாவது நாளாக தொற்று எண்ணிக்கை 7,000ஐ கடந்துள்ளது.

மலேசியாவில் நேற்று (மே 25) தொற்று எண்ணிக்கை 7,289 என பதிவானதே ஒரே நாளில் அங்கு பதிவான ஆக அதிக எண்ணிக்கை எனக் கருதப்பட்ட நிலையில் இன்று அது மேலும் சற்று அதிகரித்தது.

இந்நிலையில், மலேசியாவில் கிருமித்தொற்று நிலவரம் மேலும் மோசமடையக்கூடும் என்பதால் அடுத்த இரு வாரங்கள் மிகவும் முக்கியமான காலகட்டம் என்று சுகாதாரத் துறை தலைமை இயக்குநர் நூர் ஹிஷாம் அப்துல்லா எச்சரித்துள்ளார்.

மலேசியாவில் நாளுக்கு நாள் தொற்று அதிகரித்து வருவதால் மோசமான நிலவரத்திற்கு மலேசியர்கள் தங்களைத் தயார்ப்படுத்திக்கொள்ள வேண்டும் என்றும் டாக்டர் நூர் ஹிஷாம் கூறியுள்ளார்.

மக்களை வீட்டிலேயே இருக்குமாறு கேட்டுக்கொண்ட அவர், கொவிட்-19 நடைமுறைகளைக் கட்டாயம் பின்பற்றுமாறு மக்களுக்கு அறிவுறுத்தினார்.


மலேசிய பிரதமருக்கான ஆதரவை மீட்டுக்கொண்டது அம்னோ

மலேசியாவின் அம்னோ தேசியவாதக் கட்சி, பெரிக்கத்தான் நேஷனல் கூட்டணி தலைமையிலான அரசாங்கத்திற்கான தனது ஆதரவை மீட்டுக்கொண்டுள்ளது. தற்போது பிரதமராக இருக்கும் திரு முகைதின் யாசின் பதவி விலக வேண்டும் என்று அக்கட்சி கோரிக்கை விடுத்துள்ளது. நேற்று இரவு அம்னோ நடத்திய கூட்டத்திற்குப் பிறகு செய்தியாளர்களிடம் பேசிய அக்கட்சியின் தலைவர் அகமது ஸாஹிட் கொவிட்-19 கிருமிப்பரவலை அரசங்கம் கையாண்ட விதத்தை குறைகூறினார்.

2020ஆம் ஆண்டு மார் 11ஆம் தேதியன்று அம்னோ வழிமொழிந்த இரண்டு முக்கிய நடவடிக்கைகளை திரு முகைதின் நிறைவுசெய்வார் என்ற நிபந்தனையின்பேரில் அம்னோ அவரைப் பிரதமராக இருக்க தேவைப்பட்ட ஆதரவை அளித்தாக அகமது ஸாஹிட் கூறினார்.

“மக்களின் கனவுகள் மெய்ப்படவேண்டும். பொருளியல் வீழ்ச்சியை விரைவாகக் கட்டுப்படுத்தி கிருமிப்பரவலைக் கையாள்வதற்கான சரியாக திட்டத்தைத் தீட்டவேண்டும். இவரிடம் இந்த இரண்டையும் நாங்கள் எதிர்பார்த்திருந்தோம். ஆனால் இவை நிறைவேற்றப்படவில்லை” என்றார் திரு ஸாஹிட்.

கிருமிப்பரவலை நிர்வகிக்கத் தவறியது, மலேசியாவின் அவசரநிலையை அரசியல் காரணங்களுக்காகப் பயன்படுத்தியது, ஜனநாயகத்தைக் கட்டிக்காக்கத் தவறியது ஆகிய காரணங்களால் இந்த முடிவு எடுக்கப்பட்டதாக அவர் கூறினார்.


முகைதீன் அரசாங்கத்துக்கு ஆதரவை மீட்டுக்கொண்ட அம்னோ

மலேசியாவின் ஆளும் பெரிக்காத்தான் நேஷனல் கூட்டணியில் இடம்பெற்ற முக்கிய தோழமைக் கட்சியான அம்னோ, பிரதமர் முகைதீன் யாசினின் அரசாங்கத்துக்கு அளித்துவந்த ஆதரவை மீட்டுக்கொண்டுள்ளது.

இன்று மாலை நடைபெற்ற அம்னோ உச்சமன்றக் கூட்டத்துக்குப் பின்னர் அக்கட்சி தனது முடிவை செய்தியாளர்களிடம் தெரிவித்தது.

அதன் தொடர்ச்சியாக, முகைதீன் அமைச்சரவையில் இடம்பெற்றிருந்த எரிசக்தி, இயற்கைவள அமைச்சர் ஷம்சுல் அனுவார் நஸாரா அம்னோவின் விசுவாம்மிக்க உறுப்பினர் என்ற முறையில் கட்சியின் முடிவுக்கு இணங்க, அமைச்சர் பொறுப்பிலிருந்து விலகுவதாக அறிவித்தார்.

“லெங்கோங் தொகுதி நாடாளுமன்ற உறுப்பினர் என்ற முறையில் எனது தொகுதியின் விவகாரங்களிலும் கட்சியை வலுப்படுத்தும் முயற்சிகளிலும் தீவிரம் காட்டவுள்ளேன்,” என்று அம்னோவின் அறிக்கையில் திரு ஷம்சுல் குறிப்பிட்டார்.

பிரதமர் முகைதீனுக்கும் நாட்டின் மாமன்னருக்கும் இடையே கடந்த வாரம் நிகழ்ந்த வெளிப்படையான சர்ச்சைக்குப் பிறகு, ஆளும் கூட்டணியில் அதிகமான நாடாளுமன்ற உறுப்பினர்களைக் கொண்ட அம்னோ, மாமன்னருக்குத் தங்கள் உறுதியான விசுவாசத்தை வலியுறுத்தும் வகையில் திரு முகைதீன் அரசாங்கத்துக்கு வழங்கிவந்த ஆதரவை மீட்டுக்கொள்வதாக அம்னோவின் தலைவரும் முன்னாள் துணைப் பிரதமருமான திரு அஹமது ஸாஹிட் ஹமிடி இன்று நடந்த செய்தியாளர் கூட்டத்தின்போது தெரிவித்தார்.

(இச்செய்தியின் விரிவாக்கம் நாளைய தமிழ் முரசின் அச்சுப் பிரதியில் இடம்பெறும்)


முகைதீன்: நான் பதவி விலகுவதாக இல்லை

நாடாளுமன்றம் மீண்டும் அடுத்த மாதம் கூடும்போது நம்பிக்கை வாக்கெடுப்பை நடத்த மலேசிய மாமன்னர் ஒப்புதல் வழங்கியுள்ளதாக பிரதமர் முகைதீன் யாசின் இன்று தெரிவித்தார். முகைதீனின் அரசாங்கத்திலிருந்து விலகிக்கொள்வதாக 11 அம்னோ எம்பிகள் அறிவித்த சில மணி நேரத்தில் பிரதமர் முகைதீன் இவ்வாறு கூறியுள்ளார்.

மாமன்னர் அப்துல்லா அகம்மது ஷாவை இன்று காலை சந்தித்துப் பேசிய பின்னர், தொலைக்காட்சியில் ஆற்றிய உரையில் திரு முகைதீன் இதனைத் தெரிவித்தார்.

“பிரதமராக நான் ஆற்றும் பணி தொடர்ந்து கேள்விகளை எழுப்பி வருவதை நான் அறிவேன். அதனால் என் சட்டபூர்வ தகுதியை உறுதிப்படுத்துவேன் என்று மாமன்னரிடம் கூறியுள்ளேன். செப்டம்பரில் நாடாளுமன்றம் கூடும்போது அதை இது நடக்கும். மாமன்னரும் இதற்குத் தம் அனுமதியை வழங்கியுள்ளார்,” என்று தம் உரையில் குறிப்பிட்டார் முகைதீன்.

மலேசியாவின் ஆகப்பெரிய கட்சியான அம்னோ, திரு முகைதீனின் தலைமைத்துவத்திற்கு அளித்து வந்த ஆதரவை மீட்டுக்கொள்வதாக நேற்று முன்தினம் அறிவித்தது. இதனால் நாடாளுமன்ற உறுப்பினர்கள் 220 பேரில் அதிகபட்சம் 104 பேரின் ஆதரவு மட்டுமே பிரதமர் முகைதீனுக்கு எஞ்சியுள்ளது.

இருப்பினும், தமக்குத் தொடர்ந்து நாடாளுமன்றப் பெரும்பான்மை இருப்பதாக இன்று தம் உரையில் வலியுறுத்திக் கூறினார் முகைதீன்.

“எம்பிகளிடமிருந்து எனக்குக் கிடைத்துள்ள சட்டபூர்வ அறிக்கைகள், எனக்கு இன்னமும் பெரும்பான்மை இருக்கிறது என்ற நம்பிக்கையைத் தந்துள்ளன. அதனால் நான் பதவி விலகும் சூழல் தற்போது இல்லை,” என்றார் அவர்.

மலேசியாவின் அம்னோ கட்சியைச் சேர்ந்த எட்டு நாடாளுமன்ற உறுப்பினர்கள், திரு முகைதீன் அரசாங்கத்திற்கு அளித்த ஆதரவை மீட்டுக்கொள்வதாக மாமன்னரிடம் தெரிவித்திருந்தனர்.

“நான் அரசியல் அமைப்பின் புனிதத்தன்மையைத்தான் தற்காத்து வருகிறேன்,” என்று இன்று மீண்டும் தம் உரையில் குறிப்பிட்டார் பிரதமர் முகைதீன்.


அடுத்த மலேசிய பிரதமர் நியமிக்கப்படும்வரை காபந்து பிரதமராக முகைதீன் தொடருவார்

மலேசியாவின் காபந்து பிரதமராக திரு முகைதீன் யாசின் தொடருவார் என்று தேசிய அரண்மனை தெரிவித்துள்ளது.

அரண்மனையில் இன்று (ஆகஸ்ட் 16) மலேசிய மாமன்னரை சந்தித்து அவரிடம் தமது பதவி விலகல் கடிதத்தை திரு முகைதீன் சமர்ப்பித்தார். அதை மாமன்னர் ஏற்றுக்கொண்டார்.

அடுத்த பிரதமர் நியமிக்கப்படும்வரை பிரதமர் கடமைகளை திரு முகைதீன் தொடர்ந்து ஆற்றுவார்.

இதன் தொடர்பில் மாமன்னர் அப்துல்லா அகமது ஷா வெளியிட்டுள்ள அறிக்கையில், நாட்டு மக்களின் நலன், பாதுகாப்பைக் கருதி இப்போதைக்கு பொதுத் தேர்தலை நடத்துவது சிறப்பான தேர்வு அல்ல என்று கூறினார்.

இந்நிலையில், அமைச்சர்களின் பதவி விலகலை அறிவியல், தொழில்நுட்ப, புத்தாக்கத் துறை அமைச்சர் கைரி ஜமாலுதீன் தமது இன்ஸ்டகிராம் பக்கத்தில் அறிவித்துள்ளார்.


முக்கிய கட்சி தலைவர்களைச் சந்தித்துள்ள மாமன்னர்

திரு முகைதீன் யாசினுக்கு அடுத்து புதிய பிரதமருக்கான தங்களது தெரிவை மலேசியாவின் நாடாளுமன்ற உறுப்பினர்கள் முன்வைக்கவேண்டும் என்று மலேசிய மாமன்னர் காலக்கெடு வைத்ததிருக்கிறார். 18 மாதங்களுக்குப் பிறகு மாமன்னர், மலேசியாவில் நிலவும் அரசியல் நிச்சயமின்மையைத் தீர்க்க மீண்டும் ஒரு முக்கிய முடிவை எடுத்திருக்கிறார்.

திரு முகைதீன் யாசின் நேற்று பதவி விலகியதை அடுத்து இன்று மதியம், முக்கிய கட்சித் தலைவர்கள் அரண்மனையில் கூடியுள்ளனர். இவர்கள் அனைவரையும் மாமன்னர் இவ்வாறு அழைத்தது வியப்புக்குரிய நடவடிக்கையாக பார்க்கப்படுவதாக ஸ்ட்ரெய்ட்ஸ் டைம்ஸ் தெரிவித்தது.

அம்னோ, பார்ட்டி பெஜுங் தனா ஆயர், பார்டி இஸ்லாம் மற்றும் பக்கத்தான் ஹரப்பான் ஆகியவற்றின் தலைவர்கள், பிற்பகல் சுமார் 2 மணிக்கு அரண்மனையை அடைந்தனர்.

 இந்தத் தலைவர்கள் அனைவரையும் தங்களது வேறுபாடுகளை விடுத்து ஒருவரையே பிரதமரகும்படி ஆதரவு தர மாமன்னர் இவர்களைக் கேட்டுள்ளதாகத் தகவல்கள் கூறுகின்றன.


அடுத்த மலேசிய பிரதமராக இஸ்மாயில் சப்ரிக்கு பெரிக்கத்தான் நேஷனல் நிபந்தனையுடன் கூடிய ஆதரவு: முகைதீன்

மலேசியாவின் அடுத்த பிரதமராக அம்னோ கட்சித் துணைத் தலைவர் இஸ்மாயில் சப்ரி யாக்கோப்புக்கு பெரிக்கத்தான் நேஷனல் கூட்டணி ஆதரவு நல்கியதை அந்நாட்டு காபந்து பிரதமரும் பெரிக்கத்தான் நேஷனல் கூட்டணித் தலைவருமான திரு முகைதீன் யாசின் உறுதிப்படுத்தியுள்ளார்.

எனினும், திரு இஸ்மாயில் பிரதமராக பொறுப்பேற்றால் அவரது அமைச்சரவையில் இடம்பெறுவோர் நீதிமன்றத்தில் குற்றச்சாட்டுகளை எதிர்நோக்காதவர்களாக இருக்க வேண்டும் என்ற நிபந்தனையை திரு முகைதீன் இன்று (ஆகஸ்ட் 19) முன்வைத்தார்.

தேசிய அரண்மனைக்கு இன்று பிற்பகல் 1 மணியளவில் வந்த திரு முகைதீன், சுமார் இரண்டு மணி நேரத்திற்குப் பிறகு அங்கிருந்து புறப்பட்டார். அரண்மனையைவிட்டு புறப்பட்டபோது அவர் ஊடகங்களிடம் பேசவில்லை.

அடுத்த மலேசிய பிரதமராக திரு இஸ்மாயிலுக்கான தங்களது ஆதரவை சரிபார்க்க 114 நாடாளுமன்ற உறுப்பினர்களை மலேசிய மாமன்னர் சந்தித்து வருகிறார்.


மலேசியாவின் ஒன்பதாவது பிரதமராக இஸ்மாயில் சப்ரி யாக்கோப் பதவியேற்றார்

மலேசியாவின் ஒன்பதாவது பிரதமராக இஸ்மாயில் சப்ரி யாக்கோப் இன்று (ஆகஸ்ட் 21) பிற்பகல் பதவியேற்றார்.

அம்னோ கட்சியின் துணைத் தலைவரான அவர், வரலாற்று சிறப்புமிக்க 2018 பொதுத் தேர்தலுக்குப் பிறகு தேர்ந்தெடுக்கப்பட்ட மூன்றாவது பிரதமராவார்.

2018 தேர்தலின்போது, 61 ஆண்டுகளில் முதன்முறையாக அம்னோ தலைமையிலான தேசிய முன்னணிக் கூட்டணி ஆட்சியிலிருந்து வெளியேற்றப்பட்டிருந்தது.

எனினும், கடந்த ஆண்டின் தொடக்கத்தில் பக்கத்தான் ஹரப்பான் ஆட்சி கவிழ்ந்ததைத் தொடர்ந்து, அம்னோவை சேர்ந்த ஒருவர் ஒருவாரியாக பிரதமர் பதவியை ஏற்றுள்ளார்.

தேசிய அரண்மனையில் மலேசிய மாமன்னர் சுல்தான் அப்துல்லா அகமது ஷா முன்னிலையில் இன்று பிற்பகல் 2.30 மணிக்கு திரு இஸ்மாயில் பதவியேற்றார்.

நாடாளுமன்றத்தில் பெரும்பான்மையை இழந்ததைத் தொடர்ந்து ஐந்து நாள்களுக்கு முன்பு திரு முகைதீன் யாசின் பிரதமர் பதவியிலிருந்து விலகினார்.

திரு முகைதீனைப் போலவே, குறுகிய பெரும்பான்மையுடன் பெரிக்கத்தான் நேஷனல் கூட்டணியை திரு இஸ்மாயில் வழிநடத்துவார். நாடாளுமன்றத்தில் உள்ள 220 நாடாளுமன்ற உறுப்பினர்களில் 114 பேரின் ஆதரவை திரு இஸ்மாயில் பெற்றுள்ளார்.

மாறாக, 105 உறுப்பினர்களின் ஆதரவை எதிர்கட்சி பெற்றுள்ளது.

அம்னோ கட்சியின் மற்றொரு மூத்த உறுப்பினரான திரு ரஸாலி ஹம்ஸா, திரு இஸ்மாயிலுக்கு ஆதரவளிக்க மறுத்துவிட்டார்.

தற்போதைய கொவிட்-19 சூழல் மற்றும் பொருளியல் நெருக்கடியிலிருந்து மலேசியாவை மீட்டெடுப்பதில் கவனம் செலுத்துவதே திரு இஸ்மாயிலின் உடனடி பணியாகும்.


மலேசியா: முழுமையாகத் தடுப்பூசி போட்டுக்கொண்ட பயணிகள் வீட்டிலேயே தனிமைப்படுத்திக் கொள்ள விண்ணப்பிக்கலாம்

பெட்டாலிங் ஜெயா: வெளிநாடுகளில் இருந்து வருவோர் முழுமையாக கொவிட்-19 தடுப்பூசி போட்டுக்கொண்டுள்ள பட்சத்தில், அவர்கள் தங்களது வீட்டிலேயே தனிமைப்படுத்திக்கொள்ள முடியும் என்று மலேசிய சுகாதார அமைச்சு தெரிவித்துள்ளது.

இடர் மதிப்பீட்டின் அடிப்படையில், தனிமைப்படுத்திக்கொள்ள ஏதுவான இடமாக கருதப்பட்டால் மட்டுமே அவர்கள் தங்களது வசிப்பிடத்திலேயே தனிமைப்படுத்திக்கொள்ள அனுமதிக்கப்படுவர். அத்துடன், அவர்கள் ‘பிசிஆர்’ பரிசோதனையில் ‘தொற்று இல்லை’ எனச் சான்று பெற்றிருக்க வேண்டும்.

வீட்டிலேயே தனிமைப்படுத்திக்கொள்ள விரும்பும் பயணிகள் நாளை 21ஆம் தேதி காலை 8 மணி முதல்
www.moh.gov.my
 என்ற இணையத்தளம் வழியாக விண்ணப்பிக்கலாம்.

மலேசியாவிற்குள் நுழைவதற்கு ஏழு முதல் பத்து நாள்களுக்குள் அதற்கு விண்ணப்பிக்க வேண்டும் என்று அமைச்சு தனது ஃபேஸ்புக் பக்கம் வாயிலாகத் தெரிவித்து இருக்கிறது.

ஏழு நாள்களுக்குள் விண்ணப்பம் பரிசீலிக்கப்பட்டு, முடிவு தெரிவிக்கப்படும்.

இம்மாதம் 28ஆம் தேதி முதல் மலேசியாவிற்கு வரும் பயணிகள், வீட்டிலேயே தனிமைப்படுத்திக்கொள்ள புதிய இணையவாயில் வழியாக விண்ணப்பிக்க வேண்டும்.

இப்போது ஒரு மின்னஞ்சல் முகவரி வழியாக அத்தகைய விண்ணப்பங்கள் சமர்ப்பிக்கப்பட்டு வரும் நிலையில், இன்னும் 6,000 விண்ணப்பங்கள் நிலுவையில் உள்ளன என்று சுகாதார அமைச்சர் கைரி ஜமாலுதீன் குறிப்பிட்டார்.

“புதிய செயல்முறையின்மூலம், பூர்த்தி செய்யப்பட்ட விண்ணப்பத்தை அளித்து மூன்று நாள்களுக்குள் பதில் கிடைத்துவிடும். விண்ணப்பிக்க சுகாதார அமைச்சின் இணையத் தளத்தில் HQA இணைப்பைச் சொடுக்கினால் போதும். இதனால், அதிகமான மலேசியர்களும் இங்கு குடியேறிய வெளிநாட்டவர்களும் மலேசியா திரும்பும்போது தங்களது வீடுகளிலேயே தனிமைப்படுத்திக்கொள்ள முடியும். பணத்தைச் செலவிட்டு, ஹோட்டல்களில் தனிமைப்படுத்திக்கொள்ள வேண்டியிராது,” என்று டுவிட்டர் மூலமாக அமைச்சர் கைரி கூறியுள்ளார்.


பிரதமர்: மலேசியருக்கு டிசம்பரில் வெளிநாட்டுப் பயண வாய்ப்பு

மலேசியாவில் கொவிட்-19 தடுப்பூசி செயல்திட்ட இலக்கு நிறைவேறுவதைப் பொறுத்து டிசம்பரில் மக்கள் வெளிநாடுகளுக்கு உல்லாசப் பயணம் மேற்கொள்ள அனுமதிக்கப்படுவார்கள் என்று பிரதமர் இஸ்மாயில் சப்ரி யாக்கோப் தெரிவித்தார்.

அதற்கு முன்னதாகவே அவர்களுக்கு இந்த வாய்ப்பு கிடைக்கக்கூடிய சாத்தியமும் இருக்கிறது என்றும் பிரதமர் கூறினார்.

கோலாலம்பூரில் நாடாளுமன்ற வளாகத்தில் கடந்த வெள்ளிக்கிழமை தேசிய செய்தித்தாட்களின் மூத்த ஆசிரியர்களுக்குப் பிரதமர் சிறப்பு பேட்டி அளித்தார்.

அது பற்றி மிங்குவான் மலேசியா செய்தி வெளியிட்டது.

“மலேசியா 90 விழுக்காடு தடுப்பூசி இலக்கை எட்டியதும் மாநிலங்களுக்கு இடையிலான எல்லைகள் திறந்துவிடப்படும். மற்ற நாடுகளுக்குப் பயணம் செய்யவும் மக்கள் அனுமதிக்கப்படுவார்கள்,” என்று பிரதமரை மேற்கோள்காட்டி மலாய் மெயில் செய்தி வெளியிட்டு உள்ளது.

இதனிடையே, மலேசியாவின் சுகாதார அமைச்சர் கைரி ஜமாலுதின், சனிக்கிழமை நிலவரப்படி நாட்டில் பெரியவர்களில் 86 விழுக்காட்டினருக்கு முற்றிலும் தடுப்பூசி போடப்பட்டு உள்ளதாகக் கூறினார்.

தடுப்பூசி இயக்கத்தின் வேகத்தைக் கருத்தில்கொண்டு பார்க்கையில் டிசம்பருக்கு முன்பே வெளிநாட்டுப் பயணம் சாத்தியமாகலாம் என்று பிரதமர் நம்பிக்கை தெரிவித்து இருக்கிறார்.

இன்னும் இரண்டு வாரத்தில் அந்தத் தடுப்பூசி இலக்கு நிறைவேற்றப்படும் பட்சத்தில் அப்போதுகூட அனைத்துலகப் பயணம் அனுமதிக்கப்படும் வாய்ப்பு இருக்கிறது என்று அவர் கூறினார்.

எல்லைகள் திறக்கப்படும்போது ‘மைடிராவல்பாஸ்’ அனுமதிக்கு மக்கள் விண்ணப்பிக்க வேண்டிய தேவை இருக்காது என்றாரவர்.

என்றாலும் மலேசியாவுக்கு வருவோர் தனிமையில் இருக்க வேண்டிய நிபந்தனை தொடரும் என்று அவர் தெரிவித்தார்.

முன்புபோல ஜோகூர் பாரு ஊழியர்கள் சிங்கப்பூருக்கு நாள்தோறும் சென்று வேலை பார்க்க அனுமதி கிடைக்கும் வகையில் சிங்கப்பூருடன் தமது அரசாங்கம் கலந்து பேசி வருவதாகவும் பிரதமர் தெரிவித்தார்.

ஜோகூருக்குச் சென்ற வாரம் தான் சென்றதாகவும் சிங்கப்பூருடன் பேசி பரஸ்பர பயண அனுமதி ஏற்பாட்டுச் செயல்திட்டத்தை மீண்டும் நடைமுறைப்படுத்த வழிகாணும்படி ஜோகூர் முதல்வரை தான் கேட்டுக்கொண்டதாகவும் பிரதமர் குறிப்பிட்டார்.


சிங்கப்பூர்-மலேசிய எல்லைத் திறப்பு தொடர்பில் பேச்சு

தொடர்புகளை மீண்டும் நிலைநாட்ட வேண்டும் என்ற பொதுவான விருப்பத்தை சிங்கப்பூரும் மலேசியாவும் கொண்டுள்ளன என்றும் எல்லைகளை விரைவில் திறப்பது தொடர்பில் உறுதியான நடவடிக்கைகள் எடுக்கப்படுவது தொடங்கும் என்றும் நம்புவதாகச் சுகாதார அமைச்சர் ஓங் யி காங் தெரிவித்துள்ளார்.

எல்லைகளைத் திறப்பது தொடர்பில் இரு நாடுகளுக்கு இடையே தொடர்ந்து பேச்சுவார்த்தை நடந்து வருகிறது என்றும் அதற்கேற்ப சிங்கப்பூர் தனது எல்லைக் கட்டுப்பாடுகளைத் தொடர்ந்து மாற்றியமைக்கும் என்றும் நிதியமைச்சர் லாரன்ஸ் வோங்கும் போக்குவரத்து அமைச்சர் எஸ். ஈஸ்வரனும் தெரிவித்தனர்.

கொவிட்-19 தொற்றுக்கெதிரான அமைச்சுகள்நிலை பணிக்குழுவின் இன்றைய மெய்நிகர் செய்தியாளர் சந்திப்பின்போது, ஜோகூர் உடனான தனது எல்லைக் கட்டுப்பாடுகளை மறுஆய்வு செய்வது பற்றி சிங்கப்பூர் பரிசீலிக்குமா என்று பெர்னாமா செய்தியாளர் கேட்டதற்கு, அமைச்சர்கள் இவ்வாறு பதிலளித்தனர்.

கொவிட்-19 பரவலின் அடிப்படையில் நாடுகளை நான்கு பிரிவுகளாக வகைப்படுத்தியுள்ள சிங்கப்பூர், அதன் அடிப்படையில் வேறுபட்ட எல்லைக் கட்டுப்பாடுகளையும் வகுத்துள்ளது.

அதன்படி, கொரோனா பரவல் அபாயம் மிக அதிகமாக உள்ள நாடுகளுக்கான நான்காம் பிரிவில் மலேசியா இப்போது இடம்பெற்றுள்ளது.

இந்நிலையில், கொரோனா நிலவரம், தடுப்பூசி விகிதத்தைப் பொறுத்து இரு வாரங்களுக்கு ஒருமுறை அப்பட்டியல் மறுஆய்வு செய்யப்படுவதாக அமைச்சர் ஓங் குறிப்பிட்டார்.

“மலேசியாவில் நிலைமை மேம்படும் பட்சத்தில், காலப்போக்கில், அந்நாடு இடம்பெற்றுள்ள பிரிவும் மாறும் என்பதில் ஐயமில்லை,” என்றார் அவர்.

கொரோனா தொற்று அபாயத்தைப் பொறுத்தமட்டில், விமானப் போக்குவரத்திலிருந்து தரைவழிப் போக்குவரத்து வேறுபட்டது எனக் குறிப்பிட்ட அமைச்சர் வோங், ஆகையால் அவற்றைத் தனித்தனியாகவே பார்க்க வேண்டும் என்று சொன்னார்.

இப்போது 100,000க்கும் மேற்பட்ட மலேசியர்கள் தாய்நாடு திரும்ப முடியாமல் சிங்கப்பூரில் தவித்துவருவதாக மதிப்பிடப்பட்டுள்ளது.

இப்போதைக்கு, காலமுறைப் பயண ஏற்பாட்டுத் (பிசிஏ) திட்டத்தின்கீழும் இறப்பு அல்லது கடும் உடல்நலக் குறைபாடு போன்ற அவசரநிலைக்காகவும் சிங்கப்பூர்-மலேசியா இடையே பயணம் செய்ய முடியும்.

எல்லைகளைத் திறப்பது குறித்து சிங்கப்பூர்-மலேசியா இடையே தொடர்ந்து பேச்சுவார்த்தை நடந்து வருகிறது. அதன் அடிப்படையில், சிங்கப்பூர் தனது எல்லைக் கட்டுப்பாடுகளை மாற்றி அமைக்கும்.

அமைச்சர்கள் லாரன்ஸ் வோங், எஸ்.ஈஸ்வரன்


தடுப்பூசி போட்டுக்கொண்ட பயணிகளுக்கு மலேசியா எல்லையைத் திறந்துவிடக்கூடும்

தேர்ந்தெடுக்கப்பட்ட சில நாடுகளைச் சேர்ந்த பயணிகளுக்கு எல்லைகளைத் திறந்துவிடுவது பற்றி மலேசிய அரசாங்கம் பரிசீலித்து வருகிறது.

அத்தகைய பயணிகள் கொவிட்-19க்கு எதிராக முழுமையாகத் தடுப்பூசி போட்டுக்கொண்டிருக்க வேண்டும்.

தேசிய மீட்சி மன்றத்தின் தலைவர் முகைதீன் யாசின் இதனை இன்று வெள்ளிக்கிழமை (அக்டோபர் 15) தெரிவித்துள்ளார்.

இருநாடுகளுக்கு இடையே தடுப்பூசிச் சான்றிதழ்கள் அங்கீகரிக்கப்படுவதன் பொருட்டு இந்த ஏற்பாடு பரிசீலிக்கப்படுவதாக அவர் கூறினார்.

“முழுமையாகத் தடுப்பூசி போட்டுக்கொண்ட, அங்கீகரிக்கப்பட்ட மின்னிலக்கத் தடுப்பூசிச் சான்றிதழ் உடையோருக்கு எல்லைகள் திறந்துவிடப்படலாம்.

“புறப்பாட்டிற்கு முந்திய கொவிட்-19 பரிசோதனை முடிவுகள் தேவைப்படலாம். ஆனால், மலேசியா வந்திறங்கியதும் பயணிகள் கட்டாயமாக தனிமைப்படுத்திக்கொள்ள வேண்டிய தேவையை நீக்குவது அல்லது அவர்கள் தனிமைப்படுத்திக்கொள்ள வேண்டிய காலத்தைச் சுருக்குவது பற்றி நாங்கள் பரிசீலித்து வருகிறோம்.

“இதுகுறித்து விரைவில் முடிவெடுக்கப்படும்,” என்றார் திரு முகைதீன்.


மலேசியா: முழுமையாகத் தடுப்பூசி போட்டுக்கொண்ட பயணிகளுக்கான தனிமைப்படுத்தும் காலம் ஏழு நாள்களாக குறைப்பு

கொவிட்-19க்கு எதிராக முழுமையாகத் தடுப்பூசி போட்டுக்கொண்டோர் திங்கட்கிழமையிலிருந்து (அக்டோபர் 18) மலேசியாவுக்குள் நுழையும்போது, அங்கு அவர்கள் தனிமைப்படுத்திக்கொள்ளும் காலம் ஏழு நாள்களாகக் குறைக்கப்பட்டுள்ளது.

சுகாதார அமைச்சர் கைரி ஜமாலுதீன் இன்று இதனைத் தெரிவித்தார்.

கொவிட்-19 தொற்றால் பாதிக்கப்பட்டவர்களுடன் நெருங்கிய தொடர்பில் இருந்தவர்களுக்கும் கண்காணிப்பு உத்தரவு பிறப்பிக்கப்பட்டவர்களுக்கும் இந்த ஏழு நாள் தனிமை உத்தரவு பொருந்தும். ஆனால், அத்தகையோர் முழுமையாகத் தடுப்பூசி போட்டுக்கொண்டிருக்க வேண்டும்.

தொற்று அபாயம் அதிகமுடைய நாடுகளில் இருந்து மலேசியா வருவோருக்கும் இந்த ஏழு நாள் தனிமை உத்தரவு பொருந்தும்.


சிங்கப்பூர் பயணிகள் ‘விரைவில்’ அனுமதிக்கப்படலாம்: மலேசியா

சிங்கப்பூர் உட்பட அனைத்துலகப் பயணிகள் மலேசியாவுக்கு வர “விரைவில்” அனுமதிக்கப்படலாம் என்று மலேசிய சுற்றுலா, கலைகள், கலாசாரத் துறை அமைச்சர் நான்சி ஷுக்ரி கூறியுள்ளார்.

இரு அண்டை நாடுகளுக்கு இடையே எல்லைகளைத் திறப்பது குறித்து அடுத்த வாரம் சிங்கப்பூர் அதிகாரிகளுடன் தாம் ஆலோசிக்க இருப்பதாக அவர் சொன்னார்.

வரும் நவம்பர் மாதம் அனைத்துலகப் பயணிகளுக்கு எல்லைகளைத் திறக்க மலேசியா இலக்கு வைத்துள்ளது.

அப்போது, சிங்கப்பூரில் இருந்து வரும் பயணிகள் மலேசியாவுக்குள் முதலில் அனுமதிக்கப்படலாம் என்றார் அமைச்சர் நான்சி.

“சிங்கப்பூர் அதன் எல்லைகளை எங்களுக்குத் திறந்திருக்கும் வரை நாங்களும் எங்களது எல்லைகளை சிங்கப்பூருக்குத் திறந்து வைப்போம்,” என்று நேற்று முன்தினம் வியாழக்கிழமை (அக்டோபர் 21) நடைபெற்ற சிஎன்பிசி ஊடக நிறுவனத்தின் நிகழ்ச்சி ஒன்றில் அமைச்சர் நான்சி தெரிவித்தார்.

கொள்ளைநோய் பரவலுக்கு முன்பு வேலைக்காகவும் குடும்பத்தினரை பார்க்கவும் நாள்தோறும் ஏராளமானோர் ஜோகூர் கடற்பாலத்தையும் துவாஸ் இரண்டாவது பாலத்தையும் கடந்து சென்றனர்.

கடந்த ஆண்டு மார்ச் மாதம் எல்லைகள் மூடப்படுவதற்கு முன்பு சிங்கப்பூருக்கும் ஜோகூருக்கும் இடையே நாள்தோறும் ஏறத்தாழ அரை மில்லியன் பேர் பயணம் செய்தனர்.

எல்லைகள் மூடப்பட்ட பிறகு 100,000க்கும் மேற்பட்ட மலேசியர்கள் சிங்கப்பூரில் சிக்கிக்கொண்டனர். குடும்பத்தினரைப் பிரிந்துள்ள அவர்கள் எல்லைகள் விரைவில் திறக்கப்படும் என நம்பிக்கையோடு காத்திருக்கின்றனர்.


சிங்கப்பூர்-மலேசியா பயணக் கட்டுப்பாடுகள் தளர்வு பற்றி சிங்கப்பூர் அமைச்சருடன் பேசினேன்: மலேசிய அமைச்சர்

மலேசியாவுக்கும் சிங்கப்பூருக்கும் இடையே பயணக் கட்டுப்பாடுகளைத் தளர்த்துவது குறித்து இரு நாடுகளும் ஆராய்ந்து வருவதாக மலேசிய சுகாதார அமைச்சர் கைரி ஜமாலுதீன் தெரிவித்துள்ளார்.

அவர் இன்று திங்கட்கிழமை (அக்டோபர் 25) வெளியிட்ட டுவிட்டர் பதிவு ஒன்றில், சிங்கப்பூர் சுகாதார அமைச்சர் ஓங் யி காங்கை தாம் நேரில் சந்தித்து அதுகுறித்து பேசியதாகக் கூறினார்.

ஜப்பானில் நடைபெறும் உலகச் சுகாதார நிறுவனச் சந்திப்பு ஒன்றில் கலந்துகொள்வதற்காக, சிங்கப்பூர் வழியாக ஜப்பான் செல்லவிருந்தபோது, சாங்கி விமான நிலையத்தில் திரு ஓங்கை தாம் சந்தித்ததாக திரு கைரி சொன்னார்.

“இரு நாடுகளுக்கும் இடையே திறந்த, சௌகரியமான பயண ஏற்பாடுகளை இறுதிப்படுத்த, இருதரப்பும் பணியாற்றி வருகின்றன. இதுகுறித்து விரைவில் அறிவிப்பை வெளியிடுவோம் என நாங்கள் நம்புகிறோம்,” என்று திரு கைரி பதிவிட்டார்.


ஜனவரி 1க்குள் வெளிநாட்டுப் பயணிகளுக்கு எல்லைகளைத் திறந்துவிடும் மலேசியா

கோலாலம்பூர்: ஜனவரி 1ஆம் தேதிக்குள் வெளிநாட்டுப் பயணிகளுக்கு மலேசியா அதன் எல்லைகளைத் திறந்துவிடும் என்று அந்நாட்டு அரசாங்க ஆலோசனை மன்றம் இன்று (நவம்பர் 11) தெரிவித்துள்ளது.

மலேசியாவில் கொவிட்-19 தொற்று குறைந்து வருகிறது. அதன் அடிப்படையில், அண்மைய வாரங்களாக பொருளியல் நடவடிக்கைகளை மலேசியா படிப்படியாகத் தொடங்கியுள்ளது.

மலேசிய மக்கள்தொகையில் முக்கால்வாசிக்கும் மேலானோர் கொவிட்-19க்கு எதிராக முழுமையாகத் தடுப்பூசி போட்டுக்கொண்டுள்ளதாக அரசாங்க புள்ளிவிவரங்கள் காட்டுகின்றன.

இந்நிலையில், அரசாங்க ஆலோசனை மன்றத்துக்குத் தலைமை தாங்கும் மலேசிய முன்னாள் பிரதமர் முகைதீன் யாசின், இன்று செய்தியாளர்களிடம் பேசினார்.

வெளிநாட்டினரின் வருகையின்றி, மலேசிய சுற்றுப்பயணத்துறை மிகவும் மெதுவாக மீட்சியடைவதாக அவர் கூறினார்.

வெளிநாட்டினரை மலேசியாவுக்குள் அனுமதிக்கும் அதேவேளையில், தொற்றுக் கட்டுப்பாட்டு நடைமுறைகள் தொடர்ந்து நடப்பில் இருக்கும் என்பதையும் அவர் வலியுறுத்தினார்.

அந்தந்த நாடுகளின் கொவிட்-19 நிலவரத்தைப் பொறுத்து, மலேசியாவுக்கு வெளிநாட்டினர் வருவதற்கான விதிமுறைகளை அதிகாரிகள் தீர்மானிப்பர் என்று திரு முகைதீன் சொன்னார்.

வெளிநாட்டுப் பயணிகளுக்கு எல்லைகளைத் திறந்துவிடுவதற்கான தேதி எப்போது அறிவிக்கப்படும் என்பது பற்றி அவர் குறிப்பிடவில்லை. என்றாலும், சுகாதார மற்றும் பாதுகாப்பு அமைப்புகள் அதுகுறித்து கலந்தாலோசித்து வருவதாக திரு முகைதின் தெரிவித்தார்.


‘சில விவகாரங்கள் சரிசெய்யப்பட்டவுடன் சிங்கப்பூர்-மலேசியா நிலம்வழி பயணங்கள் தொடங்கக்கூடும்’

தடுப்பூசி போட்டுக்கொண்டோருக்கான பயணத் தடத் (விடிஎல்) திட்டத்தை மலேசியா சிங்கப்பூருடன் இம்மாதம் 29ஆம் தேதிமுதல் தொடங்கவிருப்பதாக இவ்வாரம் அறிவிக்கப்பட்டது.

இதனால், பயணம் செய்வோருக்கு இரு நாடுகளிலும் தனிமை உத்தரவு இருக்காது. இரு நாடுகளுக்கும் இடையே பயணங்களைத் தொடங்குவதன் முதல்படி இது என்று இன்று (நவம்பர் 11) நேர்காணல் ஒன்றில் சிங்கப்பூருக்கான மலேசியத் தூதர் அஸ்ஃபர் முகம்மது முஸ்தஃபார் குறிப்பிட்டார்.

சுகாதாரம், பரிசோதனைத் திட்டம், எல்லை தாண்டிய செயல்முறைகள் போன்ற அம்சங்களில் இரு நாடுகளும் கவனம் செலுத்தி வருவதாக அவர் தெரிவித்தார்.

இருப்பினும், நிலம்வழியிலான எல்லைகளைத் திறப்பது ‘விடிஎல்’ திட்டத்தைக் காட்டிலும் சற்று சிக்கலானது என்றார் அவர்.

கொவிட்-19க்கு முந்திய காலகட்டத்தில் தினமும் 200,000 முதல் 300,000 பயணிகள் வரை இரு நாடுகளுக்கும் இடையே பயணம் செய்தனர்.

தற்போதைய நிலையில் இதை எதிர்பார்க்க முடியாது என்று டாக்டர் அஸ்ஃபர் கூறினார். ஒவ்வொரு நாளும் பயணிகள் எண்ணிக்கையில் வரம்பு இருக்கும் என்றார் அவர்.

ரயில், பேருந்து போன்ற பொதுப் போக்குவரத்து மூலம் நிலம்வழிப் பயணங்கள் தொடங்க வாய்ப்புள்ளதா என்ற கேள்விக்கு, எளிதில் சமாளிக்கக்கூடிய நிலை அது என்று அவர் பதிலளித்தார்.


கிருமித்தொற்று விகிதம் கூடுவதால் மலேசியாவில் கவலை

தேசிய அளவிலான கொவிட்-19 கிருமித்தொற்று விகிதம் அதிகரித்து வருவதன் தொடர்பில் மலேசிய சுகாதார அமைச்சு கவலை தெரிவித்துள்ளது. இது தொடர்பாக மலேசிய சகாதாரத் துறை தலைமை இயக்குநர் நூர் ஹிஷாம் அப்துல்லா அறிக்கை ஒன்றை வெளியிட்டுள்ளார்.

நவம்பர் 7 தொடங்கி நவம்பர் 13 வரை நீடித்த 45வது தொற்றுநோயியல் வாரத்தில் சராசரி கிருமித்தொற்று எண்ணிக்கை, தொற்று மரணங்கள் மற்றும் தீவிர சிகிச்சைப் பிரிவில் அனுமதிக்கப்பட்டோரின் எண்ணிக்கை குறைந்தபோதிலும் தேசிய அளவிலான தொற்றுப் பரவல் விகிதம் 1.05 ஆக உள்ளது. இது நோய்த்தொற்று அதிகரிப்பதையே உணர்த்துகிறது.

இந்த விகிதம் 1க்கும் கீழ் இருந்தால் தொற்று குறைந்து வருவதாகப் பொருள்.

“நிலைமை கவலைக்குரியதாகத் தொடர்கிறது. முந்திய வாரத்துடன் ஒப்பிடுகையில், புதிய தொற்றுகளின் எண்ணிக்கையும் தொற்று பரவல் விகிதமும் அதிகரித்துள்ளன.

“சமூக அளவில் தொற்று பரவும் அபாயத்தையும் கிருமித்தொற்றால் மேலும் பலர் பாதிக்கப்படும் நிலையையும் இது உணர்த்துகிறது.

“எனவே பொதுமக்கள் அலட்சியமாக இருக்கக்கூடாது. தொற்றுப் பரவலை உடனடியாகக் குறைப்பதற்காக நடைமுறைப்படுத்தப்பட்டுள்ள முன்னெச்சரிக்கை நடவடிக்கைகளை அனைவரும் கடைப்பிடிக்க வேண்டும்,” என்று அவர் கூறியுள்ளார்.


சிங்கப்பூர் - கோலாலம்பூர் இடையே நாள்தோறும் ஆறு விமான சேவைகள்

ஏர்ஏஷியா, ஜெட்ஸ்டார் ஏஷியா, மலேசியா ஏர்லைன்ஸ், மலிண்டோ ஏர், ஸ்கூட், சிங்கப்பூர் ஏர்லைன்ஸ் ஆகிய ஆறு நிறுவனங்களும் இம்மாதம் 29ஆம் தேதியில் இருந்து சிங்கப்பூருக்கும் கோலாலம்பூருக்கும் இடையே நாள்தோறும் ஆறு விமான சேவைகளை இயக்கவிருக்கின்றன.

 சிங்கப்பூர் சிவில் விமானப் போக்குவரத்து ஆணையம் இன்று வியாழக்கிழமை இதனை அறிவித்தது.

 சிங்கப்பூர்-மலேசியா தடுப்பூசிப் பயணத்தடத் திட்டத்திற்கு (விடிஎல்) இம்மாதம் 22ஆம் தேதியில் இருந்து விண்ணப்பம் செய்யலாம் என்று ஆணையம் தெரிவித்துள்ளது.

 இந்த மறுதிறப்பு விமானப் பயணத்திற்கு மட்டுமே பொருந்தும்.

 நீண்டகால அனுமதி அட்டை உடையோரும் குறுகியகால வருகையாளர்களும் ‘விடிஎல்’ திட்டம் மூலமாக சிங்கப்பூர் வருவதற்கு இம்மாதம் 22ஆம் தேதி காலை 10 மணியில் இருந்து விண்ணப்பிக்கலாம்.

 சிங்கப்பூரர்கள், நிரந்தரவாசிகள், 12 வயதிற்குட்பட்ட குழந்தைகள் விண்ணப்பம் செய்யத் தேவையில்லை.

 பயணிகள் இருநாடுகளின் சுகாதார அமைப்புகளாலும் அங்கீகரிக்கப்பட்ட கொவிட்-19 தடுப்பூசியைப் போட்டிருக்க வேண்டும். 12 வயதிற்குட்பட்ட குழந்தைகள் தடுப்பூசி போட்டுக்கொண்டதற்கான சான்றைக் காண்பிக்கத் தேவையில்லை.


சிங்கப்பூர்-மலேசியா நில எல்லைத் திறப்பு: பேச்சுவார்த்தையில் நல்ல முன்னேற்றம்

பேச்சுவார்த்தையில் நல்ல முன்னேற்றம் ஏற்பட்டுள்ளதால், சிங்கப்பூருக்கும் மலேசியாவிற்கும் இடையிலான நில எல்லைகள் விரைவில் திறக்கப்படலாம் என எதிர்பார்க்கப்படுகிறது.

 சிங்கப்பூர்-ஜோகூர் இடையே பயணம் செய்வோர்க்கான தடுப்பூசிப் பயணத்தடத் திட்டம் (விடிஎல்) குறித்த விவரங்கள் விரைவில் இறுதிசெய்யப்பட்டுவிடும் என்று நம்புவதாக வர்த்தக, தொழில் அமைச்சு இன்று வியாழக்கிழமை தெரிவித்துள்ளது.

 “இருநாடுகளையும் சேர்ந்த ஏராளமான ஊழியர்கள், பல மாதங்களாகத் தங்களது குடும்பங்களைக் காண முடியாமல் தவிக்கின்றனர். எல்லைகளை மீண்டும் திறக்கும்போது, தங்களது குடும்பங்களுடன் மீண்டும் ஒன்றிணைய ஏதுவாக அவர்களுக்கு முன்னுரிமை அளிக்கப்படும்,” என்று அமைச்சின் பேச்சாளர் கூறினார்.

 ஆயினும், நிலவழி ‘விடிஎல்’ திட்டம் தொடங்கும் நாள் பற்றி அவர் எதுவும் குறிப்பிடவில்லை.

 சிங்கப்பூர்-ஜோகூர் இடையிலான நில எல்லை இம்மாதம் 29ஆம் தேதி மீண்டும் திறக்கப்படும் என்று மலேசியாவின் ‘தி ஸ்டார்’ ஊடகத்தில் செய்தி வெளியானதைத் தொடர்ந்து, அமைச்சு இவ்வாறு விளக்கமளித்தது.

 ஜோகூர் முதல்வர் ஹஸ்னி முகம்மது அவ்வாறு தெரிவித்ததாக அச்செய்தி குறிப்பிட்டது.

 இருப்பினும், சிங்கப்பூரில் அல்லது ஜோகூரில் வேலை செய்வோர் போன்ற நீண்டகால அனுமதி அட்டை வைத்திருப்போரை மட்டுமே அந்த நிலவழி ‘விடிஎல்’ திட்டம் உள்ளடக்கும் என்றும் திரு ஹஸ்னி சொன்னதாகக் கூறப்பட்டது.

 கொவிட்-19 பரவலுக்குமுன், கடற்பாலம், துவாஸ் இரண்டாவது பாலம் வழியாக நாள்தோறும் ஏறத்தாழ 415,000 பயணம் செய்தனர்.


சிங்கப்பூர்-மலேசியா விமானப் பயணம்: கவனத்தில் கொள்ளவேண்டியவை

கொவிட்-19க்கு எதிரான தடுப்பூசியை முற்றிலும் போட்டுக்கொண்டோர் நவம்பர் 29 முதல் சிங்கப்பூருக்கும் மலேசியாவுக்கும் இடையில் விமானப் பயணங்களை மேற்கொள்ளலாம். அவர்களுக்கு தனிமை உத்தரவு பிறப்பிக்கப்படாது.

இந்தப் பயண ஏற்பாட்டின்கீழ், மலேசியாவுக்குப் பயணம் மேற்கொள்ள வேண்டுமானால் ஒருவர் முற்றிலும் தடுப்பூசியைப் போட்டுக்கொண்டிருக்க வேண்டும். என்றாலும், 12க்கும் குறைந்த வயதுள்ள சிறார்களுக்கு விதிவிலக்கு உண்டு.

உலக சுகாதார நிறுவனம் அங்கீகரித்து உள்ள தடுப்பூசி மருந்தை மலேசியாவும் அங்கீகரித்து உள்ளது. மலேசியாவுக்குப் புறப்படுவதற்கு முன்பாக ஒருவர் சிங்கப்பூரிலோ அல்லது மலேசியாவிலோ தொடர்ந்து 14 நாட்கள் இருந்து வந்திருக்கவேண்டும்.

இந்த ஏற்பாட்டின்கீழ், மலேசியா செல்ல விண்ணப்பம் தேவையில்லை. இருந்தாலும் மலேசியா புறப்படுவதற்கு இரண்டு நாட்களுக்குள் பிசிஆர் பரிசோதனையில் தொற்று இல்லை என்பது உறுதிப்படுத்தப்பட வேண்டும்.

கோலாலம்பூர் அனைத்துலக விமான நிலையத்தில் தரையிறங்கியதும் கொவிட்-19 பரிசோதனை செய்துகொள்ள நீங்கள் உங்களைப் பதிந்துகொண்டு அதற்கான தொகையைச் செலுத்த வேண்டும்.

குறுகியகால பயணம் மேற்கொள்வோர், இருவழி பயணச் சீட்டில் பயணம் மேற்கொள்ள வேண்டும். கொவிட்-19 தொடர்பான சிகிச்சைகளுக்காக குறைந்தபட்சம் 100,000 ரிங்கிட் ($32,500) பயணக் காப்புறுதி கட்டாயம்.

தடமறிவதற்கு வசதியாக MySejahtera செயலியைப் பதிவிறக்கம் செய்து அதில் உங்களைப் பதிந்துகொள்ள வேண்டும்.

இந்தப் பயண ஏற்பாட்டின்கீழ், அன்றாடம் ஆறு விமானச் சேவைகள் இரு வழிகளிலும் இடம்பெறும்.

சிங்கப்பூர் ஏர்லைன்ஸ், ஸ்கூட், ஏர்ஏஷியா, ஜெட்ஸ்டார் ஏஷியா, மலேசியா ஏர்லைன்ஸ், மலிண்டோ ஏர் ஆகிய நிறுவனங்கள் விமானச் சேவையை வழங்கும்.

மலேசியாவுக்குப் புறப்படும்போது சாங்கி விமான நிலையத்தில் அங்கீகரிக்கப்பட்ட பயண பத்திரம், செல்லுபடியாகக்கூடிய தடுப்பூசிச் சான்றிதழ், கொவிட்-19 பரிசோதனை முடிவு, MySejahtera செயலியுடன் கூடிய கைபேசி ஆகியவற்றை அதிகாரிகளிடம் காட்ட வேண்டும்.

கோலாலம்பூரில் தரையிறங்கும்போது கொவிட்-19 பரிசோதனைக்கு உட்பட வேண்டும்.

முடிவு வர 3 மணி நேரம் ஆகலாம். அதுவரை அங்கு காத்திருக்கவேண்டும். தொற்று இல்லை என்றால் குடிநுழைவு முகப்புக்குச் சென்று ஆவணங்களைத் தாக்கல் செய்யவேண்டும்.

மலேசியாவில் இருக்கையில் பொதுச் சுகாதார விதிமுறைகளைக் கடைப்பிடித்து நடக்கவேண்டும். எப்போதுமே உங்கள் கைபேசியில் MySejahtera செயலி செயல்படும் நிலையில் இருக்கவேண்டும்.

கொவிட்-19 தொற்று ஏற்பட்டால் செலவை நீங்கள்தான் ஏற்கவேண்டும். தொற்று விவரங்களைச் செயலியில் பதிவேற்ற வேண்டும் என்று தெரிவிக்கப்பட்டுள்ளது.


‘சிங்கப்பூர்-மலேசியா நிலவழி பயணங்கள் பழைய நிலைக்குத் திரும்ப நாள் ஆகும்’

சிங்கப்பூர்-மலேசியா நில எல்லைத் திறப்பு குறித்த பேச்சுவார்த்தையில் முன்னேற்றம் காணப்பட்டாலும், பழையபடி ஜோகூருக்குச் சென்றுவரலாம் என சிங்கப்பூரர்கள் இப்போதைக்கு எதிர்பார்க்கக்கூடாது என்று கவனிப்பாளர்கள் கூறுகின்றனர்.

தொடக்க கட்டமாக, நீண்டகால அனுமதி அட்டை வைத்திருப்போருக்கே எல்லை திறக்கப்படலாம் என அவர்கள் எதிர்பார்க்கின்றனர். சோதனைச் சாவடிகளில் செயல்பாட்டு விவகாரங்களைச் சரிசெய்ய நேரம் தேவைப்படும்.

கொவிட்-19க்கு முந்தைய சூழலில், உட்லண்ட்ஸ் கடற்பாலம் மற்றும் துவாஸ் இரண்டாம் இணைப்புப் பாலம் வழியாக நாள்தோறும் ஏறத்தாழ 415,000 பேர் எல்லையைக் கடந்தனர். ஆனால், சிங்கப்பூர்-மலேசியா நில எல்லை மீண்டும் திறக்கப்பட்ட பிறகு, பயணம் மேற்கொள்வோர் எண்ணிக்கை சிறிதாக இருக்கும் என எதிர்பார்க்கப்படுகிறது.

சிங்கப்பூர்-மலேசியா நில எல்லைகள் இந்த மாதம் 29ஆம் தேதி திறக்கப்படும் என்று ஜோகூர் முதல்வர் ஹஸ்னி முகம்மது நேற்று வியாழக்கிழமை (நவம்பர் 18) தெரிவித்து இருந்தார்.

தடுப்பூசிப் பயணத்தடத் திட்டத்தின்கீழ் தொடக்க கட்டமாக, சிங்கப்பூர் அல்லது ஜோகூர் பாருவில் வேலை செய்யும் நீண்டகால அனுமதி அட்டை வைத்திருப்போர் மட்டுமே பயணம் செய்ய அனுமதிக்கப்படும் என்று அவர் கூறினார்.

அவர் இதனைக் கூறியதையடுத்து பேசிய சிங்கப்பூர் வர்த்தக, தொழில் அமைச்சு, தடுப்பூசிப் பயணத்தடத் திட்டம் குறித்த மேல்விரங்கள் விரைவில் இறுதிப்படுத்தப்படும் என தான் நம்புவதாகக் கூறியது.


சிங்கப்பூர்-மலேசியா நில எல்லை மாத இறுதியில் திறக்கப்படலாம்

சிங்கப்பூர்-மலேசியா நில எல்லை இம்மாத இறுதிக்குள் திறக்கப்படலாம்.

கொவிட்-19 தொற்றுக்கெதிரான அமைச்சுகள்நிலை பணிக்குழு இன்று சனிக்கிழமை (நவம்பர் 20) நடைபெற்ற செய்தியாளர் சந்திப்பில் இதனைத் தெரிவித்தது.

உட்லண்ட்ஸ் கடற்பாலத்தில் தடுப்பூசிப் பயணத்தடத் திட்டத்தைத் தொடங்க சிங்கப்பூரும் மலேசியாவும் பேச்சுவார்த்தை நடத்தி வருவதாக அது கூறியது.

கொவிட்-19 பெருந்தொற்றுச் சூழலில் பிரிந்து வாழும் குடும்பங்கள் பயணம் செய்ய முன்னுரிமை அளிக்கப்படுகிறது.

“பல அமைப்புகளுடன் சேர்ந்து நாங்கள் செயல்பட்டு வருகிறோம். மாத இறுதிவாக்கில் நிலவழி பயணங்களை மேற்கொள்வதற்கான தடுப்பூசிப் பயணத்தடத் திட்டத்தைத் தொடங்க முடியும் என்ற நம்பிக்கை எங்களுக்கு உள்ளது,” என்று வர்த்தக, தொழில் அமைச்சர் கான் கிம் யோங் தெரிவித்தார்.

நில எல்லைகள் இம்மாதம் 29ஆம் தேதி திறக்கப்படும் என்று மலேசிய ஊடகங்கள் செய்தி வெளியிட்டன. ஆனால், அந்தத் தகவலை திரு கான் உறுதிப்படுத்தவில்லை.

இதுகுறித்த மேல்விவரங்கள் அடுத்த வாரம் அறிவிக்கப்படும் என்று அவர் சொன்னார்.

நிலவழி எல்லை திறக்கப்பட்டவுடன், தினமும் குறிப்பிட்ட எண்ணிக்கையிலான பயணிகள் பயணம் செய்வர் என்று திரு கான் கூறினார். அந்த எண்ணிக்கைக்கு வரம்பு விதிக்கப்படும் என்றார் அவர்.


சிங்கப்பூர்-மலேசியா நிலவழிப் பயணம்: இன்று சோதனையோட்டம்

சிங்கப்பூர்-மலேசியா நில எல்லை திறக்கப்படுவதற்கு முன்பு, தடுப்பூசிப் பயணத்தடத் திட்டத்துக்கான சோதனையோட்டம் இன்று (நவம்பர் 23) நடத்தப்பட்டது.

சிங்கப்பூர்-மலேசியா நில எல்லை, மாத இறுதியில் திறக்கப்படலாம் என்று சிங்கப்பூர் அரசாங்கம் நம்பிக்கை தெரிவித்திருந்தது.

இந்நிலையில், மலேசிய சுகாதார அமைச்சர் கைரி ஜமாலுதீன் தமது டுவிட்டர் பக்கதில் பதிவு ஒன்றை வெளியிட்டுள்ளார்.

ஜோகூர் கடற்பாலத்தில் தொடங்கப்படவிருக்கும் தடுப்பூசிப் பயணத்தடத் திட்டத்துக்கான சோதனையோட்டத்தை இரு நாட்டு அதிகாரிகளும் நடத்தியதாக அவர் தெரிவித்தார்.

“நில எல்லை திறக்கப்படுவதை இரு நாட்டு மக்களும் எதிர்பார்த்துக் காத்திருக்கின்றனர். அது நல்லபடியாக நடந்தேறட்டும்,” என்று அமைச்சர் கைரி பதிவிட்டுள்ளார்.

அதிகாரிகள் சோதனையோட்டம் நடத்துவதைக் காட்டும் சில புகைப்படங்களையும் அவர் பதிவேற்றம் செய்துள்ளார்.

சிங்கப்பூர்-மலேசியா நில எல்லைகள் திறக்கப்பட்ட முதல் வாரத்தில், ஏறத்தாழ 1,440 பேர் சிங்கப்பூருக்கும் ஜோகூருக்கும் இடையே பயணம் மேற்கொள்வர் என்று ஜோகூர் முதல்வர் ஹஸ்னி முகம்மது ஞாயிற்றுக்கிழமை (நவம்பர் 21) தெரிவித்திருந்தார்.

இரண்டாவது வாரம் இந்த எண்ணிக்கை 2,500ஆகவும் அதற்கு அடுத்த வாரம் இது 5,000ஆகவும் உயரும் என எதிர்பார்க்கப்படுவதாக அவர் சொன்னார்.


தடுப்பூசிப் பயணத்தடத் திட்டம்: மலேசியாவிலிருந்து சிங்கப்பூர் வர 4,000 பேருக்கு அனுமதி

சிங்கப்பூருக்கும் மலேசியாவுக்கும் இடையே ஆகாயவழி தடுப்பூசிப் பயணத்தடத் திட்டத்தின்கீழ், மலேசியாவிலிருந்து சிங்கப்பூர் வர 4,000க்கும் மேற்பட்டோருக்கு அனுமதி வழங்கப்பட்டுள்ளது.

பயண அனுமதிக்கான விண்ணப்பங்கள் திங்கட்கிழமை (நவம்பர் 22) தொடங்கிய 14 மணிநேரத்தில் அவர்களுக்கு இந்த அனுமதி வழங்கப்பட்டுள்ளது.

இதன் தொடர்பில் ஊடகங்களின் கேள்விகளுக்கு இன்று பதிலளித்த சிங்கப்பூர் சிவில் விமானப் போக்குவரத்து ஆணையம், நேற்று திங்கட்கிழமை இரவு 11.59 மணி நிலவரப்படி, மலேசியாவில் இருந்து சிங்கப்பூர் வர 4,124 பயணிகளுக்கு அனுமதி வழங்கப்பட்டுள்ளதாகத் தெரிவித்தது.

அவர்களில் 1,792 பேர் குறுகியகால வருகையாளர்கள், 2,332 பேர் நீண்டகால அனுமதி அட்டை வைத்திருப்போர்.

இதற்கிடையே, இந்தியாவில் இருந்து சிங்கப்பூர் வர 1,126 பேருக்குப் பயண அனுமதி வழங்கப்பட்டுள்ளது.

இந்தோனீசியாவில் இருந்து சிங்கப்பூர் வர 2,681 பேருக்கு அனுமதி வழங்கப்பட்டுள்ளது. அவர்களில் 2,068 பேர் குறுகியகால வருகையாளர்கள்.


சிங்கப்பூர்-மலேசியா தரைவழிப் பயணம் இம்மாதம் 29ஆம் தேதி தொடங்குகிறது

இந்த மாதம் 29ஆம் தேதியிலிருந்து மலேசியாவில் இருந்து சிங்கப்பூரர்கள், நிரந்தரவாசிகள், நீண்டகால அனுமதி அட்டை வைத்திருப்போர் என 1,440 பேர் வரை உட்லண்ட்ஸ் கடற்பாலம் வழியாக தினமும் சிங்கப்பூருக்கு வர முடியும்.

பிரத்தியேக பேருந்துச் சேவைகளைப் பயன்படுத்தி அவர்கள் இங்கு வந்திறங்கியவுடன், தனிமைப்படுத்திக்கொள்ளத் தேவையில்லை.

அதேபோல, சிங்கப்பூரில் இருந்து மலேசியர்கள், நிரந்தரவாசிகள், நீண்டகால அனுமதி அட்டை வைத்திருப்போர் என 1,440 பேர் வரை மலேசியாவுக்குச் செல்ல முடியும்.

இரு நாடுகளுக்கும் இடையே நிலவழி தடுப்பூசிப் பயணத்தடத் திட்டத்தின் (விடிஎல்) ஒரு பகுதியாக இந்த ஏற்பாடு அமைகிறது.

இதன்கீழ் இயங்கும் பிரத்தியேக பேருந்துச் சேவைகளுக்கான பேருந்துப் பயணச் சீட்டுகள் நாளை வியாழக்கிழமை (நவம்பர் 25) காலை 8 மணிக்கு விற்பனைக்கு விடப்படும்.

சிங்கப்பூரில் இருந்து மலேசியா செல்வதற்கான பேருந்துப் பயணச் சீட்டுகள் பெரியவர்களுக்கு $15க்கும் சிறுவர்களுக்கு $8க்கும் விற்கப்படும். மலேசியாவில் இருந்து சிங்கப்பூர் வருவதற்கான பேருந்துப் பயணச் சீட்டுகள் பெரியவர்களுக்கு 20 ரிங்கிட்டுக்கும் சிறுவர்களுக்கு 10 ரிங்கிட்டுக்கும் விற்கப்படும்.

நிலவழி ‘விடிஎல்’ திட்டத்தின்கீழ் பயணம் செய்வோர், தாங்கள் செல்லவிருக்கும் நாட்டின் குடிமக்களாகவோ நிரந்தரவாசிகளாகவோ நீண்டகால அனுமதி அட்டைதாரர்களாகவோ இருக்க வேண்டும்.

கடந்த ஆண்டு மார்ச் மாதம் சிங்கப்பூர்-மலேசியா நில எல்லைகள் மூடப்பட்டதைத் தொடர்ந்து, தத்தம் நாடுகளில் உள்ள குடும்ப உறுப்பினர்களைப் பிரிந்து வாழும் ஊழியர்கள், அவர்களை மீண்டும் சந்திக்க இந்த ஏற்பாடு முன்னுரிமை அளிக்கிறது.


சிங்கப்பூர்-மலேசியா நிலவழி ‘விடிஎல்’: பயணச்சீட்டு வாங்க நீண்டநேரம் காத்திருப்பு

சிங்கப்பூர்-மலேசியா நிலவழி தடுப்பூசிப் பயணத்தடத் திட்டம் (விடிஎல்) இம்மாதம் 29ஆம் தொடங்கும் என நேற்று புதன்கிழமை (நவம்பர் 24) அறிவிக்கப்பட்டது.

ஜோகூர் பாருவிற்குச் செல்வதற்கான பேருந்துப் பயணச்சீட்டுகள் விற்பனைக்கு விடப்பட்ட முதல் நாளான இன்று (நவம்பர் 25), அவற்றை வாங்க பயணிகள் அலைமோதினர்.

ஒரு பேருந்துச் சேவை வழங்குநரிடம் இருந்து பயணச்சீட்டுகள் விற்பனைக்கு விடப்பட்ட 20 நிமிடங்களில் அவை விற்றுத் தீர்ந்தன.

சிங்கப்பூருக்கும் ஜோகூர் பாருவிற்கும் இடையே பேருந்துச் சேவை வழங்கும் இரு நிறுவனங்களின் இணையப் பக்கங்களில் காலை 8 மணிக்கு பயணச்சீட்டுகள் விற்பனைக்கு விடப்பட்டன.

பயணச்சீட்டுகளை வாங்க ஒரே நேரத்தில் அதிகமானோர் இணையப் பக்கத்திற்கு வந்ததால், அவர்களைக் கையாள மெய்நிகர் காத்திருப்பு அறைகள் அமைக்கப்பட்டன.

அதிகரித்துள்ள தேவையைச் சமாளிக்க முடியாமல் இரு இணையப் பக்கங்களும் தடுமாறியது தெரிந்தது. பயணச்சீட்டுகளுக்கு முன்பதிவு செய்வதில் தாங்கள் சிரமத்தை எதிர்நோக்கியதாக சில பயனர்கள் கூறினர்.

ஒரே நேரத்தில் பயனர்களின் எண்ணிக்கை அதிகரித்ததால், மெய்நிகர் காத்திருப்பு அறையில் சிலர் வைக்கப்பட்டதாக ‘டிரான்ஸ்டார் டிராவல்’ நிறுவன இணையப்பக்கத்தில் குறிப்பு ஒன்று வெளியிடப்பட்டது.

பயணச்சீட்டுகளுக்கு முன்பதிவு செய்ய பயணிகளுக்கு 15 நிமிடங்கள் கொடுக்கப்பட்டன. காலை 8.23 மணிக்கு அனைத்து பயணச்சீட்டுகளும் விற்றுத் தீர்ந்துவிட்டன.


'ஓமிக்ரான்' கண்டறியப்பட்ட நாடுகளுக்கு எதிராக மலேசியா பயணத் தடை

மலேசியா, 'ஓமிக்ரான்' தொற்று கண்டறியப்பட்டுள்ள அல்லது தொற்றுப் பரவல் அபாயம் அதிகமுள்ள நாடுகளிலிருந்து பயணிகள் வருவதற்குத் தற்காலிகமாகத் தடை விதித்திருக்கிறது.

மலேசிய சுகாதார அமைச்சர் கைரி ஜமாலுதீன் இன்று (டிசம்பர் 1) நடந்த செய்தியாளர் கூட்டத்தில் இதைத் தெரிவித்தார்.

தென் ஆப்பிரிக்கா , ஸிம்பாப்வே, மொஸாம்பீக், மலாவி உள்ளிட்ட எட்டு ஆப்பிரிக்க நாடுகளிலிருந்து பயணிகள் வரத் தடை செய்யப்பட்டுள்ளது.

ஆனால், 'ஓமிக்ரான்' வகை கிருமி கண்டுபிடிக்கப்பட்டுள்ள பிரிட்டன், நெதர்லாந்து போன்ற நாடுகளுக்கும் பயணத் தடை விதிக்கப்படலாம் என்று திரு கைரி கூறினார்.

அத்துடன், பயணத் தடை விதிக்கப்பட்ட நாடுகளிலிருந்து தடுப்பூசிப் பயணத் தடங்கள் தொடங்கும் திட்டங்களை மலேசியா தற்காலிகமாகத் தள்ளிவைக்கும்.

அந்த நாடுகளிலிருந்து வரும் மலேசிய குடிமக்களும் நீண்டகால அனுமதி பெற்ற மலேசியவாசிகளும், தடுப்பூசி போட்டுக்கொண்டிருந்தாலும் தனிமைக்காப்பில் இருக்கவேண்டும்.

"ஒமிக்ரான் வகை கிருமியைப் பற்றி மேலும் தெரியும் வரை இந்தத் தற்காலிக விதிமுறைகள் நடப்பில் இருக்கும். நிலைமை பாதுகாப்பாக உள்ளது என்று நம்பிக்கை ஏற்பட்டால், தடைகள் நீக்கப்படும்," என்று திரு கைரி கூறினார்.

மலேசியாவில் இதுவரை 'ஒமிக்ரான்' வகை கிருமி கண்டறியப்படவில்லை.

மலேசியாவில் அண்மையில்தான் எல்லைகள் திறக்கப்பட்டன. அத்துடன், மலேசியாவும் சிங்கப்பூரும் சென்ற திங்கட்கிழமை நவம்பர் 29ஆம் தேதி தரைவழி தடுப்பூசிப் பயணத் தடத்தைத் தொடங்கின.


மலேசியாவில் முதல் ‘ஓமிக்ரான்’ தொற்றுப் பாதிப்பு

மலேசியாவில் மாணவி ஒருவருக்கு ‘ஓமிக்ரான்’ வகை கொரோனா கிருமித்தொற்று உறுதிசெய்யப்பட்டுள்ளது.

தென்னாப்பிரிக்காவில் இருந்து புறப்பட்டு சிங்கப்பூர் வழியாக கடந்த நவம்பர் 19ஆம் தேதி அந்த மாணவி மலேசியா வந்திறங்கினார்.

மலேசியாவின் பேராக் மாநிலம், ஈப்போ நகரில் உள்ள தனியார் பல்கலைக்கழகத்தில் அவர் பயில்கிறார். அவர் கொவிட்-19க்கு எதிராக தடுப்பூசி போட்டுக்கொண்டவர்.

அந்த 19 வயது மாணவிக்கு 10 நாள் தனிமை உத்தரவு பிறப்பிக்கப்பட்டது. நவம்பர் 29ஆம் தேதி அந்த உத்தரவு முடிவுக்கு வந்தது.

மலேசிய சுகாதார அமைச்சர் கைரி ஜமாலுதீன், இன்று வெள்ளிக்கிழமை (டிசம்பர் 3) நடைபெற்ற செய்தியாளர் கூட்டத்தில் இந்த விவரங்களைத் தெரிவித்தார்.

ஓமிக்ரான் வகை கிருமியை ‘கவலைக்குரிய திரிபு’ என்று உலக சுகாதார நிறுவனம் கடந்த நவம்பர் 24ஆம் தேதி அறிவித்திருந்தது. அந்த அறிவிப்பு வெளியானதை அடுத்து, கொவிட்-19 தொற்று உறுதிப்படுத்தப்பட்டு இருந்த முந்திய பரிசோதனை மாதிரிகளை மலேசிய அதிகாரிகள் மீண்டும் பரிசோதித்ததாக அமைச்சர் கைரி சொன்னார்.

மேற்கூறப்பட்ட அந்த மாணவி தனிமைப்படுத்தப்படுவதற்கு முன்பு, அவருடன் ஒரே வாகனத்தில் பயணம் செய்த ஐந்து பேருக்கு நடத்தப்பட்ட பரிசோதனையில் ‘தொற்று இல்லை’ எனத் தெரியவந்தது.

“ஓமிக்ரான் கிருமி கண்டறியப்பட்டிருப்பது குறித்து உலக சுகாதார நிறுவனத்திடம் தென்னாப்பிரிக்கா தெரியப்படுத்துவதற்கு முன்பே அந்த மாணவி மலேசியாவுக்கு வந்தார் என்பது குறிப்பிடத்தக்கது,” என்றார் அமைச்சர் கைரி.

“ஓமிக்ரான் பற்றி எங்களது கவனத்துக்கு வந்தவுடன், கோலாலம்பூர் அனைத்துலக விமான நிலையத்தில் நவம்பர் 11க்கும் 28ஆம் தேதிக்கும் இடையில், கொவிட்-19 தொற்று கண்டறியப்பட்ட அனைத்துப் பரிசோதனை மாதிரிகளிலும் அதிகாரிகள் மரபணுப் பரிசோதனை செய்தனர். அவ்வாறே, அந்த மாணவியிடம் ஓமிக்ரான் தொற்றைக் கண்டறிந்தோம்,” என்று திரு கைரி விவரித்தார்.

அந்த மாணவியின் பரிசோதனை மாதிரியில் ஓமிக்ரான் தொற்று உறுதிப்படுத்தப்பட்டதை அடுத்து, அவரையும் அவருடன் நெருங்கிய தொடர்பில் இருந்த எட்டுப் பேரையும் கூடுதல் பரிசோதனைக்கு உட்படுத்த அதிகாரிகள் கேட்டுக்கொண்டதாகவும் திரு கைரி சொன்னார்.


சிங்கப்பூருடன் ‘விடிஎல்’ பயணத் திட்டம் தொடரும்: மலேசிய அமைச்சர்

சிங்கப்பூருக்கும் மலேசியாவுக்கும் இடையே தடுப்பூசி போட்டுக்கொண்டோருக்கான பயணத்தடத் திட்டம் (விடிஎல்) தொடரும் என்று மலேசிய சுகாதார அமைச்சர் கைரி ஜமாலுதீன் தெரிவித்துள்ளார்.

மலேசியாவில் மாணவி ஒருவருக்கு ‘ஓமிக்ரான்’ வகை கொரோனா கிருமித்தொற்று உறுதிசெய்யப்பட்டுள்ளதைத் தொடர்ந்து, அமைச்சர் கைரி இதனை இன்று வெள்ளிக்கிழமை (டிசம்பர் 3) தெரிவித்தார்.

தென்னாப்பிரிக்காவில் இருந்து புறப்பட்டு சிங்கப்பூர் வந்திறங்கிய பயணிகள் இருவருக்கு முதற்கட்டப் பரிசோதனையில் ‘ஓமிக்ரான்’ தொற்று உறுதிப்படுத்தப்பட்டதாக சிங்கப்பூர் சுகாதார அமைச்சு நேற்று தெரிவித்து இருந்தது.

“எனது சிங்கப்பூர் சகாவுடன் இன்று காலை பேசினேன். ‘விடிஎல்’ திட்டம் தொடரும் என்பதை நாங்கள் மறுஉறுதிப்படுத்தினோம். அன்றாட அடிப்படையில் ஒருவர் மற்றொருவரிடம் தெரியப்படுத்திக்கொண்டு எங்களது பதில் நடவடிக்கைகளை அதற்கு ஏற்றாற்போல ஒருங்கிணைத்துக்கொள்வோம்,” என்று விவரித்தார் திரு கைரி.

சிங்கப்பூரில் இருந்து வரும் தடுப்பூசி போட்டுக்கொண்ட பயணிகளுக்குக் கூடுதல் கட்டுப்பாடுகளை மலேசியா உடனடியாக அமல்படுத்தும் என்பதை திரு கைரி மறுஉறுதிப்படுத்தினார். அந்தக் கட்டுப்பாடுகளில் கூடுதல் கொவிட்-19 பரிசோதனைகளும் அடங்கும். சிங்கப்பூரில் இருந்து மலேசியா செல்லும் பயணிகள், அங்கு சென்றதும் தங்களைத் தனிமைப்படுத்திக்கொள்ள வேண்டியதில்லை.

‘விடிஎல்’ திட்டத்தின்கீழ் மலேசியாவுக்கு வரும் பயணிகள், அவர்கள் வந்திறங்கிய மூன்றாவது மற்றும் ஏழாவது நாளில் கூடுதல் கொவிட்-19 விரைவு பரிசோதனை செய்துகொள்ள வேண்டும் என்று திரு கைரி நேற்று முன்தினம் புதன்கிழமை தெரிவித்திருந்தார்.


ஐந்து நாளில் 7,800 பேர் பயணம்

சிங்கப்பூர்-மலேசியா இடையிலான ‘விடிஎல்’ பயண ஏற்பாடு

சிங்கப்பூர்- மலேசியா எல்லைகள் மீண்டும் திறக்கப்பட்டு, முழுமையாக கொவிட்-19 தடுப்பூசி போட்டுக்கொண்டவர்கள் சிங்கப்பூர்-மலேசியா இடையே தரைவழியாக பயணம் செய்ய அனுமதிக்கும் ‘விடிஎல்’ திட்டம் தொடங்கப்பட்டு முதல் ஐந்து நாள்களில் 5,000க்கும் மேற்பட்டோர் பயணம் செய்துள்ளனர்.

அதே காலகட்டத்தில், வான்வழி ‘விடிஎல்’ திட்டத்தைப் பயன்படுத்தி மலேசியாவில் இருந்து 2,771 பேர் சிங்கப்பூர் வந்தனர்.

கொவிட்-19 பரவல் காரணமாக கடந்த ஆண்டு மார்ச் மாதம் சிங்கப்பூர்-மலேசியா எல்லைகள் மூடப்பட்டன. இதனால் வெகுகாலமாகக் குடும்பங்களைப் பிரிந்து இருப்பவர்கள் மீண்டும் ஒன்றிணைய ஏதுவாக சென்ற மாதம் 29ஆம் தேதி இரு நாடுகளுக்கும் இடையே வான்வழி, தரைவழி ‘விடிஎல்’ பயண ஏற்பாடுகள் தொடங்கப்பட்டன.

இதனையடுத்து, முதல் ஐந்து நாள்களில் இரு நாடுகளில் இருந்தும் 5,033 பேர் பிரத்தியேக பேருந்துச் சேவைகள் மூலமாக கடற்பாலத்தைக் கடந்தனர் என்று குடிநுழைவு, சோதனைச் சாவடி ஆணையம் தெரிவித்ததாக ஸ்ட்ரெய்ட்ஸ் டைம்ஸ் செய்தி கூறியது.

இப்போதைக்கு, குடிமக்கள், நிரந்தரவாசிகள், நீண்டகால அனுமதி அட்டை உடையோர் மட்டுமே தரைவழி ‘விடிஎல்’ திட்டத்தின்கீழ் சிங்கப்பூர்-மலேசியா இடையே பயணம் செய்ய அனுமதிக்கப்படுகின்றனர்.

அன்றாடம் அனுமதிக்கப்படும் அதிகபட்ச எண்ணிக்கையைவிடக் குறைவானவர்களே பிரத்தியேகப் பேருந்துகளில் பயணம் செய்துள்ளனர். ஒரு நாளைக்கு இரு திசைகளிலும் தலா 1,440 பேர் பயணம் செய்யலாம்.

கடந்த வெள்ளிக்கிழமை பிற்பகல் 3 மணிவரை, தரைவழி ‘விடிஎல்’ திட்டத்தின்கீழ் 4,343 பேர் சிங்கப்பூரில் இருந்து மலேசியா சென்றனர்.

மாறாக, அதே காலகட்டத்தில் 690 பேர் மட்டுமே பேருந்து மூலமாக சிங்கப்பூர் வந்தனர்.

இதற்கிடையே, இம்மாதத்தில் சிங்கப்பூரில் இருந்து மலேசியா செல்வதற்கான பேருந்துப் பயணச்சீட்டுகள் பெரும்பாலும் விற்றுத் தீர்ந்துவிட்டன.

கடந்த 2ஆம் தேதி நிலவரப்படி, இம்மாதத்தின் கடைசி நான்கு நாள்களைத் தவிர்த்து மற்ற எல்லா நாள்களுக்கும் ஜோகூர் பாருவிற்குச் செல்வதற்கான பயணச்சீட்டுகளை விற்றுவிட்டதாக பிரத்தியேக இரு பேருந்துச் சேவைகளில் ஒன்றை இயக்கும் ‘டிரான்ஸ்டார் டிராவல்’ நிறுவனம் தெரிவித்தது.

அதேபோல, சிங்கப்பூரில் இருந்து ஜோகூர் பாரு செல்ல கிட்டத்தட்ட 24,000 பயணச்சீட்டுகளும் அங்கிருந்து சிங்கப்பூர் வர ஏறக்குறைய 14,500 பயணச்சீட்டுகளும் விற்கப்பட்டுவிட்டன என்று ‘விடிஎல்’ பேருந்துச் சேவையை வழங்கும் இன்னொரு நிறுவனமான ‘ஹண்டால் இண்டா’வின் (காஸ்வே லிங்க்) பேச்சாளர் கூறினார்.

மலேசியா செல்வதற்கான ‘ஹண்டால் இண்டா’ பயணச்சீட்டுகளில் கிட்டத்தட்ட 90% விற்கப்பட்டுவிட்டதாக அவர் சொன்னார்.

இருப்பினும், ஆவணப் பிரச்சினைகளால் பயணச்சீட்டு வைத்திருந்தும் பயணிகள் பலர் பயணம் செய்ய அனுமதிக்கப்படாமல் திருப்பியனுப்பப்பட்டதாக இரு நிறுவனங்களும் குறிப்பிட்டன.

விமானம் வழியாகப் பயணம் செய்த 2,771 பேரில் 1,773 பேர், பயண அனுமதி பெற்ற நீண்டகால மற்றும் குறுகியகால அனுமதி அட்டைதாரர்கள், 871 பேர் சிங்கப்பூரர்கள் அல்லது நிரந்தரவாசிகள், 127 பேர் 12 வயதிற்குட்பட்ட குழந்தைகள் என்று சிங்கப்பூர் சிவில் போக்குவரத்து ஆணையம் தெரிவித்தது.